url: =Aw Neem khat in Hopih November 14, 2020 ~ MUC\nAw Neem khat in Hopih November 14, 2020\nAdmin 7:03:00 AM Articles, MISSION NEWS\nAw Neem khat in Hopih\nWilbur Pereira in a sanggampa khat tawh mawtaw tuang khawm uh a, a sanggampa amuh loh kum 30 val khin hi. Anihun India gam khanglam khua khatah mopawi siim dingin khualzin uh hi-in, Wilbur zi in ama kiangah hawh dingin a sap ahi hi. “Topa min kiphat ta hen”ci-in Wilbur in dawngkik hi. A sanggampa Walter in lamdangsa-in en phei hi.\nIndia gamah Khristian tam lo hi. “Na biakna bang hiam? ci-in a kidotteh Wilbur in Sunday ni-in biakinn ah ka pai hi, ci-in dawngkik hi. A neutung a kipan a up thute tu-in um nawn lo hi. Wilbur in na khempeuh in pagan (dawi biakna) hi, ci hi. Lai Siangtho sungah “ Keimah simloh Pasian dang na nei kei ding hi, ci hi. Ahi zongin na biakinn sungah Mary a kipan milim tuamtuam om amuh ciangin thuman thutak theitel nuam hi. Walter in “ Lunghimawh kei in. Thuman tawh na kinai hi. Ni khat ni ciangin Pasian in a man pawlpi sungah hong tunpih ding hi, ci hi.\nMopawi bawlna an vakna ah sameh kihel lo anteh leh a tuamtuam kipia hi. Wilbur in voksa duh ahih manin voksa amuh loh ciangin a lungkia hi. Inn a tun kik ciangin Wilbur in Lai Siangtho simin thuman kan hi. Ni khat Christian biakna hi lo biakna dang tuamtuamte biakinnah va kikhawm hi. Biakna/pawlpi man khat om ding hi, cih lamen hi.\nWilbur in a neutung a kipan a omna pawlpi pen thuman tawh kituak lo pawlpi, Lai Siangtho bangin a kalsuan hi lo pawlpi hi,. cih hong phawk hi. Saturday ni khat a lawm zi Nancy tawh kikhawm dingin zawn hi. Nancy in biakinnah kikhawm pai nuam nawn lo hi. A nitak ciangin Nancy in a innkuanpihte tungah Wilbur in biakinnah kikhawm ding sawl dingin gen hi. Ahi zongin Wilbur in kikhawm nuam lo hi. Ahi zongin koi biakinn ah kikhawm ding cih ngaihsunsun hi.\nA zingsang ciangin suun an lei dingin a pai kawmkhawmin koi biakinnah kikhawm ding cih ngaihsunsun hi. Thakhat thu in pasal khat in hopih hi. “ Na sanggampa sam in” cih awging khat za hi. Wilbur in tua awging kinlo-in pai suak hi. “Na sanggampa sam in” cih awging khat za kik leuleu hi. Wilbur in tua bang awging a zak kik ciangin khawlin a phone lakhia-in Walter hopih hi.\nWalter in a zi tawh kitawngin paikhia-in koi biakinnah kikhawm ding cih theician lo hi.\nWalter in Seventh-day Adventist biakinn ah ka kikhawm hi, ci-in dawng hi. Wilbur in biakinn sign mu-in, ahi zongin bang pawlpi cih thei lo hi. Walter in kaal thum sung Lai Siangtho thu sinna neih pih hi.Saturday ni a hong tun kik ciangin Wilbur in High Street Seventhday Adventist mangpau tawh thugenna biakinn ah va kikhawm hi. Hih biakinn ah Sabbath School thu kikupna hun thupi sa mahmah hi.\nNancy in Wilbur upna thak langpan hi. Nisimin thu kinial den uh hi. Ahi zongin a pasal nunzia nisimin kikhel amuh ciangin lamdangsa hi. A pasal in zatep nawn lo, zu dawn nawn lo hi. Sabbath ni hong tun ciangin a pasal in zing an ding bawl hi. A pasal in bawngnawi leh aktui ne nawn lo-in a tate pia amuh ciangin a zi in lamdangsa hi.\nWilbur in a hihna khempeuh tawh Pasian zahtak ding lunggulhna nei hi. Sabbath ni tawlnga ding khentat hi. Biakinn bangin a pumpi kemcing ding kipan hi. A zi in bang gen hiam cihleh amah sangin a pasal cidam zaw hi, cih mu hi. A zi in ngawng nat nei hi. Adventist pawlpi in cinat etna khat nei uh a, tua munah a zi zong va kilak hi. Hih clinic ah sum piak kul lo-in kilakin zatang zong ngah thei uh hi. A zi in hih munah va pai-in siavuante in cidamna leh upna thu kizopna nei ahihlam limtak hilh uh hi. Hih thu a zak ciangin Nancy in lamdangsa hi. Hih bang thu ngei lo hi. Inn a tun ciangin Nancy in a lawmte kiangah hih clinic hoihna thu gen kawikawi hi.\nSabbath hong tun kik ciangin pai kik nawn lo-in Wilbur leh a tapa biakinnah kikhawm uh hi. Naupang in Sabbath School nuamsa mahmah hi; tangthu a kigente zaknopsa hi. Kikhop tuah ciangin pawlpi mite in annek khopna nei uh hi. A nitak ciangin a tapa in a nu tungah suun a tuah thute pulaak hi. Nancy in tua bang thute a zak ciangin Lai Siangtho thu theihbeh nuam hi. Lai Siangtho thu sinna nei uh a, tawl khat khit ciangin nasepna pan Sabbath ni tawlnga dingin khentat hi. “ Sabbath ni-in nasem kuanin ka pai nawn kei ding hi. Nasep a sup lawh hangin pamawh lo hi, ci-in a upna bangin nungta hi.\nTu-in Wilbur leh Nancy in zato ah hunbit nasemin om uh hi. Huhna kisam mite huhna-ah cidamna thu a theih ding uh kisam hi. Zato mangte Mangpa tawh a kimuh nadingun makaih ding kisamhi.\nTu quarter Sabbath School 13na sumpi in Bengaluru khuapi ah biakinn nih kilam nadingin kipuak ding hi.


timestamp: atn

url: =Thuthak Tomkimcing 15 July 2014 :: ZOMI DAILY\nposted on 16 July 2014 at 11:15 pm Lomkholna: Hauthang, Myanmar, News, World, Zomi\nA. A(67) kumcin Kawlgam Salpha te ni ding laigelh siam kidem\nHong tungding July 19 ni Kawlgam salpha te nuntakna abei lawhna kum 67 cing ding hita hi. Tua thuzom in kawlgam sung ah siamsin sang naupang te guallai pawl leh gualtung pawl laigelh siam kidemna sang khempeuh ah om sak hi. Kumpi in gambup ai in nuntakna apia salpha mite tangthu siamsin khangno te lungsim sungah aguanguang hi gige hi. Zomi te ading in zong Salpha te phawkna hun aom ciang in Zomi salpha te tangthu leh nasepna laigelh siam kidem sakna bawl in hileng khangno te lungsim sung ah a thuhoih aguangguang kisuak hi.\nB. Game kimawl na ah’ azat ding sum neilo ata zuak\nChina gam Guangdong State ah Nupa khat (Awei leh Amei) in online ah Game kimawl uk lua uh a, asumzat ding omloh hun in ata no zuak uh hi. Fujian State ah nih vei azuak uh teh palik te thei ta uh hi. Nauno asuah zawh ni 4 pha phan hi a, Yuan 20000/- zuak uh hi. Apian na pa Awei iipa – Nauno ii pu’ in azuakna pan in atu Yuan 30000/- tan kik hi. Awei te nupa game kimawl khawl tuan lo in June kha sung in ata Yuan 16000/- tawh zuak kik leuleu hi. Anih vei na ciang in Awei leh Amei tenupa kiman ta uh cih kiza hi.\nC. Chin State University ding Bungzung ah kikoih ding.\nChin state University ding in Lampi atun kimna, Vanleng tualnai na mun Pakukku – Gangawm Meileng lamtun na mun Bung Zung khua ah koih ding Pu Hau Khen Kham in thusunna nei in Pu Tam Aung in thukimpih na na om hi. Hakha pan in miles 80 kihal ding kicihi. Gangaw pan in miles 8 kigam latna mun hiding kicihi. Asawt lo in Kalay mahbang in Gangaw College hikha thei ding a, Chin state heek semsem in Magwe in huam ding ki um mawh hi.\nD. Kalay gilbeem kici Mawlaih ah Laisimbu kipia thei.\nKalay gilbeem aminthang Mawlaih khua ngei om gilbeem ah nisim thusuak thuthang laibu kihawm te, Biakna lampan laisim bu tuamtuam te Zolai, Kawllai , Mikang lai kigelh te simsak nophuai laibu te ki pia ding ahihi. Abeisa in Pyidawta, Naw Niang pin, Endaily, Pauhkhung, Thuuma, Aung Myanta cih pan in thuhoih laisim bu kikhawm thei ngei cihi. Tua gilbeem ah Zomi zong ki om a, Biakna sia te in alaihawm uh hong kipuak ngei hetlo hi cihi. Tuaban ah Zomi sung thuthang Journal zong hong kipuak ngeilo cihi. Hong kipuak lohna bel Gilbeem om te in laibu lei nang sum kineilo ahih man hi a, Minam it leh Pasian ki umsak te inzong hong mawk piak hetlo bilbel hi cih thu kiza hi.\nPrevious: Tedim Kipawlna vai\nNext: Pu Suum Do Thang (Biography)\nVanleng sungah nupa ki totgawpna hangin “Emergency Landing” kibawl


url: =Luka 23 | Siantongluan\nTua ciangin a vekpi-in dingkhia uh a, Pilat mai-ah a paipih uh hi.\nTua lai panin amah mawhzon ding kipan uh a, "Hih mipa in ka mipihte uh lam khialsakin, kumpipa tungah siah piakloh dingin thu gen a, amahmah zong Khrih ahi kumpi khat ahihna a kigenna zong ka za uh hi," a ci uh hi.\nTua ciangin Pilat in, "Nang, Jew mite kumpipa na hi hiam?" ci-in a dot ciangin, "Nang zong tua mah nong ci hi," ci-in a dawng hi.\nTua ciangin Pilat in siampi liante leh mihonte kiangah, "Hih mipa mawhsakna ding thu bangmah ka mu kei hi," a ci hi.\nAhi zongin amaute in nawhsa takin nakpau semsem uh a, "Amah in mite a buaina dingin thu hilh a, Galilee gam pan hong kipanin Judea gamsung khempeuhah hong hilh a, tu-in hih lai mun hong tungta hi," a ci uh hi.\nPilat in hih thu a zak ciangin, "Hih mipa Galilee mi ahi hiam?" ci-in a dong hi.\nJesuh pen Herod ukna sung mi ahihlam a theih ciangin, tua laitakin Herod mah zong Jerusalem-ah om ahih manin ama kiangah a paisak hi.\nHerod in Jesuh thu zaza a, amah a muhnop sawt mahmah khinta ahih manin Jesuh a muh ciangin a nuam mahmah hi. Jesuh in na lamdang a bawlte a mu dingin kilamen hi.\nTua ahih manin Herod in thu tampi tak dong a, ahi zongin Jesuh in kam khat beek dawnglo hi.\nSiampi liante leh Thukham hilh siate in hong neh uh a, Jesuh mawhsakna thu nakpi takin hong gen uh hi.\nTua ciangin Herod leh galkapte in Jesuh zahko-in simmawh bawl uh a, kumpi puantualpi a silhsak khit uh ciangin Pilat kiangah a puakkik uh hi.\nHih hun ma-in Herod leh Pilat kilem loin kigalbawl uh a, ahi zongin tua ni mahmahin amaute gel kilem kikin kipawlbawl uh hi.\nPilat in zong siampi liante, upate, leh mihonpite sam khawmin\namaute kiangah, "Hih mipa in i mipihte lam khialsak hi, ci-in mawhsakin kei kiangah nong paipih uh hi. Note khempeuh mai mahah amah thu ka sit a, amah na mawhsakna uh thute khat beekah a mawhna ka mu kei hi.\nTua mah bangin Herod in zong ama mawhna mulo a, eite kiangah amah hong puakkik hi. Hih mipa in sihna a thuakna dingin ama gamtatna bangmah omlo hi.\nTua ahih manin amah satna tawh thuhilhin ka khah ding hi," a ci hi.\n(Paisan Pawi hun simin Pilat in amaute deih thongkia khat a khah ding ahi hi.)\nTua ciangin mihon khempeuh kiko uh a, "Amah that in! Barabbas hong khahsak in!" a ci uh hi.\nBarabbas pen khuasungah mi a buaisakna hang, leh mi a thahna hangin thong sungah a kikhum ahi hi.\nPilat in Jesuh khahnuam ahih manin mihonpite tungah khatvei a genkik hi.\nAhi zongin mihonpite in, "Singlamteh tungah that in, singlamteh tungah that in," ci-in a kiko uh hi.\nTua ciangin amaute tungah a thumveina thu gen a, "Amah in bang mawhna bawl ahi hiam? Sihna a thuakna dingin ama gamtatna bangmah ka mu kei hi. Tua ahih manin amah satin ka khah ding hi," a ci hi.\nAhi zongin a aw neihzah uh tawh amaute awng semsem uh a, singlamteh tungah Jesuh a thahna ding gen uh ahih manin a tawpna-ah a zo uh hi.\nTua ahih manin amaute ngetna bangin piak dingin Pilat in thu a khen hi.\nMi buaisakna leh mi thahna hangin thong sungah a kikhia mipa amau ngetna bangin khah a, amau deihna bangin a bawl dingun Jesuh a piakhia hi.\nTua ciangin amaute in Jesuh paikhiatpih uh a, gamsung panin khuapi sungah a hong pai, Sairin khuami Simon a kici mi khat tawh a kituak uh hi. Amaute in tuapa manpah uh a, a singlamteh suanin Jesuh nung zui-in a puasak uh hi.\nJesuh nung zui-in mi tampi tak pai uh a, tuate lakah Jesuh kahin a tamlawh numei pawlkhat zong a kihel hi.\nJesuh zong amaute lamah kihei a, "Jerusalem khua numeite aw, kei hong kah kei un la, note leh na tate uh-a dingin kap un.\nBang hang hiam cih leh mite in, Ta a nei ngeilo, naungek nawi a teepsak ngeilo numei ciingte mi hampha mahmah ahi hi, a cih hun hong tung ding hi.\nTua hun hong tun ciangin mite in, Mual lian mual neute in hong cipnelhin a si khin hi lehang utzaw hang, ci ding uh hi.\nSingkung hing bang ahi kei tungah hih bangin hong bawl uh ahih leh singkung keu bang ahi note tungah hong nak hihzaw kan ding uh hilo ahi hiam?" a ci hi.\nMi that ahi, thonga kikhum mi nih zong, Jesuh tawh thahkhawm dingin a paipih uh hi.\n"Lutang Guh," a kicihna mun a tun uh ciangin singlamteh tungah Jesuh kilhcip uh a, tua mi that mi nihte zong, Jesuh taklamah khat, a veilamah khat kilhcip uh hi.\nAhi zongin Jesuh in, "Pa aw, amaute in bang hih ihi hiam cih theilo uh ahih manin a mawhna uh na maisak in," a ci hi. Tua ciangin amau ngah ding ciat a theihna dingun ai sanin a puante a hawm uh hi.\nJew mi upate in Jesuh zahko-in, "Amah in midangte honkhia hi. Pasian teelsa Khrih ahih takpi leh amah leh amah kihonkhia ta hen," ci-in a simmawhbawl laitakun tua lai-a ding mite in a enen uh hi.\nGalkapte in zong zahpihbawl uh a, a kiangah hong pai-in leenggahzu thuk pia uh a,\n"Jew Mite Kumpipa na hih takpi leh nang leh nang kihonkhia in," a ci uh hi.\n"Jew Mite Kumpipa hi," ci-in a kigelh lai zong ama tung sanah kisuang hi.\nAmah tawh a kikhai khawm mi thatpa khat in zong Jesuh zahko a, "Nang Khrih hilo na hi hiam? Nangmah kihonkhia in la, tua ciangin kote zong hong honkhia in," a ci hi.\nAhi zongin a khatpa in a lawmpa taii a, "Pasian nangawn kihta lo na hi hiam? I vekpi-in gim hong kipiakna kibangkim hi.\nEite gel pen i gamtatna tawh kizui-in thu hong kikhen ahih manin ahi ding mah ahi hi. Ahi zongin amah in khialhna bangmah neilo hi," a cih khit ciangin\nJesuh kiangah, "Jesuh aw, Kumpi-in nong pai ciangin kei zong hong phawk in," a ci hi.\nJesuh in ama kiangah, "A mantakin ken kong cihin-ah: Tuni-in Paradais-ah kei tawh na omkhawm ding hi," a ci hi.\nTua hun laitak pen sunkim nai sawmlenih pawl hi a, ni mial ahih manin nitak lam nai thum ciangdong leitung khempeuhah khua mial a,\ntua hun sungin biakinn sung dalna puan kikekin phelnih a suak hi.\nTua ciangin nakpi takin Jesuh kiko a, "Pa aw, nangma khutsungah keimah kong ki-ap hi," a cih khit ciangin a si ta hi.\nGalkapmangpa in hih thupiang a muh ciangin Pasian phat a, "Hihpa, mihoih taktak khat ahi hi," a ci hi.\nHih thute a en dingin a hong pai mihonpite in a thupiang teng a muh uh ciangin dahin dip humsa-in a ciah uh hi.\nGalilee gam panin Jesuh a hong zui amah a thei ngei mite leh numeite in gal et uh ahih manin a thupiang khempeuh a thei uh hi.\nTua laitakin Josef a kici mi khat om a, Judea gamsunga om Arimathea khuami ahi hi. Amah pen mihoih, a zahtakhuai mi khat hi a, Pasian Uk ding hun lamenin a ngakngak mi khat ahi hi. Amah pen ulian thuvaihawm sunga kihel hi a, ahi zongin a lawmte vaihawmna leh a nasepnate uh thukimpih lo hi.\nHih mipa Pilat kiangah va pai-in Jesuh luang a va ngen hi.\nTua ciangin Jesuh luang la suk a, puankang tawh a tun khit ciangin kuamah a kivui ngei nailohna suang kikhuak hankhuk sungah a vui hi.\nTua ni pen nipi zawh ni nga ni hi a, Sabbath ni hong hi dektak ta hi.\nGalilee gam panin a hong zui numeite in zong a kivuina-ah zui uh ahih manin a hanphual leh a luang kisialzia khempeuh zong a mu uh hi.\nTua ciangin amaute ciah uh a, Jesuh luang a nuh dingun paknamtui leh sathau a bawlkhol uh hi. Thukham zui-in Sabbath ni tawlnga-in a om uh hi.


url: =Mun lamdang pipi a pianna mun Bermuda Triangle ~ Thang Khan Lian :: ZOMI DAILY\nposted on 9 September 2016 at 3:00 am UTC+9:30 Lomkholna: Article, Thangkhanlian, Theihhuai\nHih thu tawh kisai i kikup ma-in triangle pen kiu thum nei nam khat peuhpeuh genna hi cih tel masak ding kisam hi. Bermuda Triangle pen “Devil’s Triangle” zong kici a, kiu thum (triangle) kawm tuah a, North Atlantic Ocean nitumna lam-ah om hi. Hih mun tengah galdona vangleng leh teembaw tampi mang in, a mang zia kithei zo lo hi. Bermuda Triangle kiim pen North leh South America, Europe leh Caribbean tuikulhte pan teembaw in lampi dingin nak zat mahmah hi. US Navy ten Bermuda Triangle pen om lo a, US Board on Geographic Names in zong hih mu nom lo hi a ci-in a nial hangun hih kiim-ah vanleng leh teembaw tampi mang khin ahih manin nial ding dan hamsa mahmah hi.\n1964 in Vincent Gaddis in na lamdang tuamtuam tuanna magazine a bawl “Argosy” kici a gelhna ah Bermuda Triangle in kizopna kiu (vertices/vertex) thum – Miami (Florida peninsula/tui in a kimkot leitang), San Juan (Puerto Rico) leh Atlantic tuikulh laizanga om Bermuda tawh kizom sung teng hi ci-in na gen hi. Tua khit nunga lai-at ten Vincent Gaddis’ genna bang zui loin Bermuda Triangle gamgi leh a kiu in a uap phakna ciang pen 1,300,000 to 3,900,000 km2 (500,000 to 1,510,000 sq mi) in gol hi ci uh hi. Tua khit nungin hih kiu thum nei Bermuda sunga tuahsiatna a piang bang tawh kituakin lai gelh tuamtuam ten Bermuda Triangle a zai dan a tuam tekin gen uh hi. US Board on Geographical Names in hih mun pen om lo hi ci-in nial a, US government agencies gamlimte ah tuangsak lo hi.\nBermuda kiim-a pai peuhpeuh lamdang takin mang ziauziau hi cih September 17, 1950 in Edward Van Winkle Jones in “The Miami Herald (Associated Press)’’ sunga a laipaih (article) ah hong tuangsak hi. Tua khit kum nih khit nungin George X.Sand in US Navy ten training a neih lai un vanleng leh teembaw a hunkhop lamdang takin a mangna thu tawh kisai FATE magazine sunga, “Sea Mystery at Our Back Door” kici laipaih a hong gelh a, tuate sungah Fligh 19 vanleng, US Navy Frumman TBM Avenger torpedo bombers nga a mangna thu hong suaksak hi. George X. Sand’ laipaih gelhna ah hih vanleng leh teembawte a mangna kiu thum pen tu-in Bermuda Triangle ci-a kiciamteh sunga mang ahi hi. Flight 19 vangleng a mangna thu April 1962 in “American Legion” magazine ah hong tuangsak leuleu a, a vangleng mang ma-in Flight 19 hawlpa Allan W. Eckert in, “Tu-in tupi kang sungah a leng lut dingin i kithawi a, na khempeuh a man khat beek om nawn lo hi. Ka omna uh koi lai hiam cih ka tel kei uh a, tuipi dum hi…Eh! Kang hi,” ci-in gen hi ci hi.\nTua banah hih vanleng mangna thu a Navy board of inquiry ulian ten Flight 19 pen Mars (planet/Mars leitung) ah lengin mang hi ci uh hi ci-in George X.Sand in gen beh hi. February 1964 in “Argosy” ah hih kiu thum sunga thu lamdang piang kigelhte a um lote tel zawk semna dingin Vincent Gaddis in laipaih dang khat “The Deadly Bermuda Triangle” kici hong at pha kik a, Flight 19 leh a mang dangte pen Bermuda Triangle kiim sung mah-a mang hi ci-in gen a, tua khit 1964 in a laipaih a sauzaw in “Invisible Horizons” kici suaksak kik hi. Vincent Gaddis’ nasepna leh a upna a zuipihte lak-ah John Wallace Spencer (Limbo of the Lost, 1969, reprinted on 1973); Charles Berlitz (The Bermuda Triangle, 1974); Richard Winer (The Devil’s Triangle, 1974) leh mi tampi kihel uh a, Allan W. Eckert in a gelh bangin Bermuda Triangle sunga na lamdang tampi piang hi ci-in gelh tek uh hi.\n1975 kum-a “The Bermuda Triangle Mystery: Solved” kici laibu gelh Lawrence David Kusche in Bermuda Triangle sunga na lamdang piangte tawh kisai gelh Gaddis leh mi dang tuamtuam ten a thu gen uh uang gen lua zawzen uh a, up zawh ding hilo ahih manin man lo hi ci hi. Kusche in research a bawlna-ah Berlitz’ thuciamtehte leh a gente tampi tak tuahsiatna tuakte, tuahsiatna-a kihelte genna kitukalh hi ci hi. Kusche in a genna ah leitung bup teembaw neu – Yatch kicite tawh khualzinmi Donald Crowhurst pen lamdang takin mang cih pen thuman tawh kituak lo a, Berlitz in datsi pua teembaw khat ni thum sungin Atlantic teembaw khawlna ah a man’na thu a gen pen man lo a, a man’na pen Pacific Ocean hi zaw hi ci-in Kusche in Berlitz laigelhte nial hi. Tua banah Kusche in Bermuda Triangle sunga teembaw leh vanleng mangin a gente’ genna thute tampi mun dangah a mang hi zaw a, khuasiat man a mang hi cih thute tuangsak ngei lo uh hi ci hi. Kusche in Bermuda Triangle sunga teembaw leh vangleng mangte pen tuipi (ocean) danga mangte tawh teh in tawm mahmah a, khuasiat luat manin a mangtang uh hi lel dinga, 1973 in mi tampi in Daytona Beach, Florida panin vanleng a len’ khiat a muh hangun a mangna thu local newspaperte ah kituangsak lo hi ci hi.\nTua ahih manin laigelh tuamtuam in hih Bermuda Triangle pen ngaihsutna man lo zangin a uang lua bangin mun lamdang hi ci-in gelh uh hi ci hi. 2003 in zong World Wide Fund for Nature in leitunga teembaw taina dingin mun lauhuai pen 10 a ciamtehna sungah Bermuda Triangle tuangsak lo hi. UK Channel 4 television program The Bermuda Triangle (1992) kici adingin John Simmons in a bawl, Geofilms panin Equinox series sunga kisuaksakna ah John Simmons kiangah marine insurance market Lloyd’s of London ten a dotna bawl uh a, John Simmons in Bermuda Triangle kiim-a teembaw pai tampi mah suak ta in, mang lo uh hi ci-in dawng hi. Teembaw tam a pai zah leh vanleng tam a len zah tawh et in hih kiim-ah a mang tam lo hi ci-in gen beh hi. United States Coast Guard ten zong John Simmons genna thukimpih uh a, 1972 in SS V A Fogg teembaw Bermuda Triangle ah puakkham in, tum in, a tuang teng leh teembaw mang hi ci-in Bermuda Triangle thu tawh kisai laigelh ten a gen hangun hih teembaw tuahsiatna tuak a site’ luang leh teembaw themte man kizaih in, kikem hi ci uh a, a teembaw hawlpa cofee dawn in a hai a let lai maan kizaih a, Bermuda Triangle kiimah tuahsiatna tuak lo uh a, Texas tuipi pangah tuahsiatna tuak zaw uh hi ci-in gen uh hi.\nBermuda Triangle tawh kisai thugelh ten na lamdang khat (phenomenon/paranormal), gthna: power (vangliatna) ahih kei leh sikha pen kimu thei lo a, science siamna tawh na lamdang khempeuh kigen tel thei lo a, tua mah bangin leitunga thupiang tampi pen mihingte pilna tawh tel zawh ding hilo hi ci-in gen uh hi. Atlantis continent pen a mang hi ci-in upmawh thu/phuahtawm thu (mythical) bangin kingaihsun Atlantis tangthu pen Bahamas gam-a om Bamini khua-a Bamini lampi ah suangin hong po khia a, hih pen pawl khatin Bermuda Triangle in huam kha hi ci uh hi. Edgar Cayce in Atlantis pen mang a kicih hangin 1968 in hong dawk khia kik ding ci-in na genkhol hi. Mi tampi in Bimini Road pen Atlantis hi a, kulhbaang, lampi ahih kei leh a pianzia (structure) tuampi in hong om ding hi cih upna na len kip uh hi. Pawl khat leuleu in beelkuang leng i cihte (UFOs) zong na lamdang mah hi a, Bermuda Triangle sunga thupiang a tel zawh loh mah bangin UFOs (Unidentified Flying Objects) pen kuamah in tel zo lo hi ci uh hi.\nUFOs tawh kisai a piandangzia Hollywood movie bawlsiam Steven Spielberg in science fiction film “Close Encounters of the Third Kind’’ kici bawl a, hih film sungah Flight 19 sunga tuangte leh a hawlte (a kigawmin mi 19) pen gamdang mi/gammi a hilo “aliens” I cih ten a pimang danin a upmawh thu bawl hi. Na lamdang tawh kisai tangthu tuamtuam a gelh Charles Berlitz in Bermuda Triangle sunga vanleng leh teembaw mangte pen a mangzia uh ngaihsutna/lungsim-a tuatna (theories) tuamtuam – Natural explanations leh Compass variations cihte tawh na gen tel hi. Compass variation zangin Berlitz in a genna ah Bermuda Triangle sunga na lamdang piangte leh na mangte pen Bermuda Triangle in a lamdang mahmah hupna “local magnetic anomalies” kici a om man hi ding hi ci hi. Magnetic (compass) north leh geographic north kici pen mun pawl khatah mun neuno khat sungah kibang linlian in om a, tua sungah hupna nei om hi. Hih bang mun pen 2000 in US sunga om Wisconsin panin Gulf of Mexico kikal ah gitang (line) sungah om ahih manin Bermuda sungah zong hih bang om hi ding hi ci hi. Gulf Stream kici pen tuihat mahmahna lui hi a, hih tui pen tuipi dangte kibang lo a, thermohaline circulation kici Gulf of Mexico panin om a, Straits of Florida, North Atlantic dong luangsuk in hih kikal sungah thermohaline circulation kici om ahih manin tui tunga na (object) laam thei nam khat peuhpeuh laam in, tuipi tunga bawh vanleng neute leh gunkuang engine (set) kisiate laam thei a, a tui hanta (velocity) pen 2.5 metres per second (5.6 mi/h) hi a, hih lui (river) pen tuipi (ocean) sunga om ahi hi.\nBermuda Triangle sunga teembaw leh vanleng khawng a mang ziauziau mawk pen natural gas namkhat ahi methane clathtrate/methane hydrates kici a om man hi ci uh hi. Australia gam-a Laboratory experiments a kibawlna panin methane hydrate phuan (bubbles) nangawnin tui gikna/sahna/tamna (density) kiamsak thei a, teembaw tumsak zo hi cih mu khia uh hi. Hih banga methane hydrate phuanin Gulf Stream tuipi nangawn nih in khen zo ding hi ci uh hi. Bermuda Triangle ah methaneeruptions (meimual buannawi/”mud volcanoes” zong a kici) piang thei zelzel ahih manin hih bang a pian’ laitakin teembaw a tai ciangin tum lianlian hi dingin misiam ten ummawh uh hi. USGS in laibu khat a khetkhiatna ah tuinuai-a om hydrates pen leitung mun tuamtuamah om kawikawi a, US leitaw-nisuahna lam-a om Blake Ridge tuipi pang kiim-ah zong om a, ahih hangin Bermuda Triangle sungah a beisa kum 15,000 sungin Bermuda Triangle in gas hydrate khahkhia lo ding hi ci-in ummawh uh hi.\n2.USS Cyclops: (AC-4): US Navyte’ khangthu adingin gal kidona lo buanga si dingin USS Cyclops tuahsiatna hanga misi tam pen a, US Navy mi 309 March 4, 1914 in Barbados nusia in manganese ore pua I a tai a, mang hi. USS Cyclops tawh kibang pian mah a kibawl teembaw nih – Proteus leh Nereus zong Kidopi Nihna hun lai-in metallic ore pua mah mang kik hi. US Navy ten bel Bermuda Triangle a nawk man-a tum mang hilo-in a van puak a gik luat manin a tum hi zaw ding hi ci uh hi.\n• Sea World amusement park, Gold Coast (Australia) ah tuanna (ride) ding kibawl a, a min dingin Bermuda Triangle kici hi.\n• La phuahsiam Isao Tomita in Bermuda Triangle kiim panin a zak thute tawh kisai album khat bawl a, a min dingin “Bermuda Triangle” ci hi.\n• Fleetwood Mac in 1981 in “Heroes are Hard To Find” kici album bawl a, tua sungah “Bermuda Triangle” kici la dawng khat kihelsak hi.\n• Lasaksiam leh la gelhsiam Barry Manilow in Barry kici album 1981 in bawl a, la dawng khat “Bermuda Triangle” kici kihelsak hi.\n• Bermuda Triangle tawh kisai film masa pen 1975 TV movie “Satan’s Triangle” kibawl a, tua khit nungin “The Bermuda Triangle” (1978), “The Triangle” (2001) leh TV miniseries “The Triangle” (2005) kici kibawl hi.\n• In Search of… season 1 episode 4 (1977) pen Bermuda Triangle phawkna dingin a kibawl ahi hi.\n• 1977 in Airport ’77 kici tuahsiatna film in kibawl a, hih vanleng pen Bermuda Triangle ah a mangna phawkna dinga kibawl ahi hi.\n-Wikipedia panin kong teisawn ahi hi.\nPrevious: ACA pan hopihna ~ T. Sawm Lian\nNext: 21st century Panglong khit ah Zomi Zuapa thumuhna kilang tetek ~ Bob Tuang


url: =Zawnna Lampi Nam 10 ~ Carey Suante :: ZOMI DAILY\nposted on 10 August 2013 at 8:41 pm Lomkholna: Article, Business, CareySuante\nZawn ding kua mah utlo hi. Ahizong in mitampi a hau thei ding lai amau-le-amau bawlna hang tawh a zawng om thei hi. Tua bang i pelhna ding in bang hang a zawng i hi hiam cih theih kisam hi. I zawn nop kei leh pelh ding lampite hih a nuai bang hi:\n1) Na sum muh zah sang na zatna tam zaw: Bangzah bangzah na lawh zong in, na muh zah sang tamzaw na zat leh na zawng veve ding hi. I muh zah tawh kisailo hi. I zat zah tawh kisai zaw hi. Eh! Man zo kei lai! I zatloh zah tawh kisai zaw hi. Leitung ah mi tampi a sum muhna uh hoih mahmah a zawng kik veve tam hi. Tuate lak ah boxing siam minthang Mike Tyson zong ahihi.\n2) Na neihloh na te deih(gawh): Van thak deih luatna in supna lian mahmah hi. I neihlaite bangmahlo suak in (hong lungkim sak nawnlo), a thak pen na lei ciang in, a thuah a sum pai mang na suak hi.\n3) Kuamah bangmah pia ngeilo: A kituaklo tawh a kibat hang in, piakkhiatna ah thupha tampi om hi. Paunak 11:25 “A cingh mite hau semsem ding a, midang a huhte in huhna mah ngahkik ding hi.” A nei a haute in piakkhiatna zong lim bawl mahmah uhi.\n4) Sum zatna limtak enciklo: Mi tampi in i sum paihnate ki enciklo in, i sum a bei ciang in bang leina a zang i hiam cih nangawn ki theilo tazen hi. Budget limtak a bawlpa in a sum paihna khempeuh tel ding a, a kisamlo a zatnate bang ci le khiam thei ding ka hiam ci thei pan ding hi. A leh lam ah, piakkhiatna ah a hat leh hatloh zong tel pah ding hi.\n5) Sum khol ding hun hoih ngak den: Mipil misiamte in sum leh hauhna tawh kisai in hun manphat zia thei tel mahmah uh ahih man in sum khol ding leh meet bawl ding hanciam uhi. Khangno lai mah a sum khol leh meet bawl kipat ding ahihi. Hun hoih, ka hauh ciang na cih det leh tua hun hong tung ngeilo ding hi.\n6) Mi tamzawte nuntak zia zui: Mi neih khempeuh engte leh mi hih khempeuh zui nuamte in a kisamlo pi teng ah a sum leh hun manpha uh zang khin ding uh a, zawng den ding uhi.\n7) Van leina ding in bat(loan) leh credit card zang: Bat tawh nuntak na kisin leh na taisan zo nawn kei ding hi. Loan leh Credit card zang khialte in a dam sung khempeuh uh bat nei in, zawng den uhi. Credit card zat kideek na siam kei leh zang kei vet in. A meet za-ah-25 bang hi nuam mahmah hi. Zawnna kipatna hi nuam mahmah hi.\n8) Neu cik, tawm cik cihte thupi simlo: English in God is in the details or in the little things cih khat om hi. A thupilo, a tam mah hetlote mah ah i neihsa sum tampi ki zang mang thei hi. Hih a neu, a tawm te mah limtak et cik leh thupi sim ding ahihi. Na sum zatna kha sim in ciamteh le teh a thupilo leh neu cikte na sum zatnate na mu ding hi. Hihte mah hi hauhna pan hong dal gigete. Coffee, niangtui, cola peuh na hi dihdih leh tuate ngawl ziau in a hau dingna ki hi ngiau thei mawk hi.\n9) Sum kholna thei cianlo: Sum meet bawlnate (investments) leh kholnate limtak theician masalo pi in sum khol kei in. Na theilohpi ah na sum koih kei in. Mi tampi in a sum uh hih bang in mangsak in zawn lawh hiilheel uhi.\n10) Mangthang sak – an, sum, van, lungsim, leh hun: Mihing khat in i hauhna (resources) te pen an, sum, van, lungsim leh hun ahihi. Hauhna ding in hih i neihsate kep siam leh zat siam mah mah ding thupi hi. Lungsim ka cih ciang in ngaihsutna a gen nuam ka hihi. Nepoleon Hill in leitung mihau leh mipil tampi (Dale Carnegie, Henry Ford, Theodore Roosevelt, George Eastman, Dr Alaxender Graham Bell, John D Rockefeller, cihte) kum 40 val a huahna thuguk uh leh a nuntak zia uh a et khin ciang in laibu khat bawl a, Think and Grow Rich kici a, mihaute a ngaihsutna un hau sak hi ci hi. Sum leh van pen i neihsate kep siam leh zat siam ding cihna hi a, hun manphat zia pen hiah zong kigen zo hi.\nNa zawnna hang na theih leh na huah thei ding dan zong hong kitel pan ding hi. A dang helbeh ding ka theiloh na phawk leh comment ah hong gelh in, phattuampih tek ding hi hang. Carey Suante\nPrevious: ZEC Pahtawina pawi thugenna (ZEC Graduation speech)\nNext: Nu’ Ni zawhteh aban ding bang


url: =Zomi leh kipawlna ~ Rev. Suan Khan Thang :: ZOMI DAILY\nposted on 17 January 2016 at 12:14 am Lomkholna: Article\nPasian in Adam a bawl lai-in a koppih dingin Evuah na bawl a, suan le khak nei-in na bawl hi. Hih in mihingte Ngalkhaat banga tangtat loin, a kikhawl ding, a kihuh ding leh a kipawlkhawm ding i hihzia hong lak hi. Tulai leitunga vangliatna a nei gam khangto USA khawng zong state khat bek a tuamin hat veva lo a, state tuamtuamte kiho thei a, ma a bunkhop uh ciangin “Super Power Gam” a suak thei ahi hi.\nZomite zong America, Asia leh Europe ah kikhenthang tase lahang zong, thu kizatuahin, ahi thei zahzahin i minam khan nadingin ma bungkhawm lehang i pau, i lai, leh i ngeina mang tuan lo ding hi. Zomite kipawlkhopna dinga hoih ka sak pawlkhat hong at ing.\n1. Lai Lama Kipawlna:\nLai nesepna tuamtuam a om hangin, Zomi Christian Literature Society (ZCLS) sangin a tangzaizawin lai nasepna a nei om nai lo hi lehang kilawm hi. ZCLS in minam buppi zat theih ding – Lai Siangtho, biakna Labu, Dictionary, Bible Commentary leh Bible Encyclopedia bawl a, thupi mahmah hi. Hi thei hi leh, ZCLS ah hunbit nasem kikoih behlap hen la, “Zolai Zunna” banah tulai siamsinte sim nop ding leitung thu leng tuamtuam a tuanna “Zo Palno Magazine” kisuaksak thei lai leh, i khangnote in eipau simin, ei lai siamzaw lai ding uh hi.\nZCLS makaihna tawh tua banga Magazine khuapi khatpeuh panin kibawlkhia peuh leh, mun tuamtuama Zomi Christian Fellowship (ZCF) omna tengah khetkhiat ziau theih ding hi. 1992 in USA ah ka om a, ‘Times of India’ kici thukizakna India khuapi khat Mumbai panin a kikhen hi napi, Mumbai ah a kihawm hun lian-in, Washington D.C kimah hong kihawm ziahziah lel hi.\nTua banga sepkhopna om hi leh, Manipur gam, Meghalaya gam, Mizoram leh India khuapite leh gamdanga Zomi siamsinte sim theih dingin ‘Zo Palno’ kihawmkhia thei ding a, i khangnote in phattuampih ding uh hi. Zomi Baptist Church in ‘Laitai’ magazine kha simin suaksak a, a sim nuamte in www.zomibaptist.com ah kikhakkhia zelzel hi.\n2. Biakna Lama Kipawlna:\nThu kizatuah a vaihawmkhawm hi het lo napi, leitung khuapi lian diak mun tuamtuamah Zomi Christian Fellowship (ZCF) om ta hi. India gamah zong Kolkata, Bangalore, New Delhi, Chennai, Mumbai, Guwahati leh Pune ah ZCF om hi. India gam pua ah Australia, Tokyo, USA, Singapore, Malaysia, Thailand, Norway khawngah zong ZCF min tawh Zomite in Pasian biakkhopna hun nei tek hih tuak hi.\nHi thei leh, tua ZCF tuamtuamte a en, a kem Pawlpi lian om hen la, ZCF teng in Labu kibang nei khawmin, thu kizatuah deuh le uh i khangthakte i lai leh i pau ah a khantohna nam khat a suak thei tam ka ci hi.\nMizoram pua lama ‘Mizo Christian Fellowship’ leh ‘Zoram pawn Mizo Kohhran’ kicite Mizorama Mizo Synod in lim takin enin, amau Pawlpi nasepna hiang khat-in nei uh a, a kul leh a Pastor-te uh semsakin, tha pia uh hi. Hih in India gam khuapi a om a misiamte uh a gammanloh nadingin a kepna nam khat uh ahi hi. ZCF hoih takin a sai om hi leh, India ZCF teng bangin hunbit nasem kician tak nih beek nei thei ding hi.\n3. Music Lama Kipawlna:\nKawlgam leh Malaysia gama ‘Zomi Music Uplift Society (ZOMUS) a kiphuhkhiat bek zong, minam kisimmawhna gama omte in ki-angtanpih mahmah a, phatuam lua khin hi. USA, Norway leh Australia gama Zomite in zong tua banga ZOMUS kiphuanin i Zo late mah sa in, C.D. in hong hawmkhia le uh Mizoram a Zomi mangthangte khawngin khuamuhna in a neihlawh kei nam ka ci hi.\nGamdanga i Zomipihte tawh kithuzakna om lo ahih manin, Champhai kiima Zomi pawlkhat-in Zomi ahih khawng kineu muhin, mi a baan zo ngei lo ding khawngin kingaihsun lai uh hi. Zomi Baptist Church in Zomite phuaksa la hoih nonote kaikhawmin Tonic Solfa tawh a kithuah biakna Labu ‘Siansan Labu’ kibawl a, hih sungah Late a kisak ciangin nuam kisa mahmah hi. Hih Siansan Labu www.zomibaptist.com ah et theih dingin kikoih hi.\nEnglish-te la phuaksa, ei pau tawh i lehkhiatte i sak ciangin, Pawlpi khat le khat i la theih kibang thei nawn lo hi. Ahi zongin Siansan Labu sunga Zomite phuaksa late i sak ciangin Fundamentalte, Pentecostalte, Liberalte, Evangelicalte in lathu kibang kisa khawm diamdiam a, hoih bilbel hi. A utte in a hot deuh in sa a, a utte in ol deuh in sa hiathiat hi.\n4. Minam Kipawlna:\nZomite teenna gam tuamtuamah ‘Zomi Innkuan’ kiphut kawikawi hi. Hih kipawlna tungtawnin Zomi Nam Ni, Khuado Pawi, leh Sialsawm Pawi kizang zel hi.\nHi thei hi leh, ‘Zomi Innkuan International’ cih bang pian kipawlna om hen la, tuate in i Zo ngeinate kembit-in, i Zo puante tulai huna khangthakte silh theih dingin hong bawlin, leitung gam tuamtuama Zomite silh dingin hong zuak le uh hoih ding hi.\nA hun dangah Zo puante i silh zo kei zongin, Zomi Nam Ni, Khuado Pawi leh Sialsawm Pawi ni khawng beekin numei pasal in i Zo puan silh khengkhang lehang i khangnote in Ngeina kip nei minam i hihzia hong phawk zaw kei nam.\nKa neu lai-in Murlen khuaah misi a om ciangin Zomi nupite in a Puandum uh silhin, si gal uh hi. Manipur gam Lamka khua a numeite in misi a gal uh ciangin, Khephiau teeng uh hi. Mao leh Tangkhul Nagate in biakna Khawmpi ah amau minam puan silh in, san ziaizuai uh hi. Khasi numeite in zong biakinn ah amau Khasi kizepna mah zumpih loin, Pasian biakna ah silh uh hi. Mite in amau hihna tek tawh Pasian bia thei ta uh hi.\nApril 2009 in Tedim, Tahan, Kalaymyo tawnin Sawbuazisin ah ka hawh leh, Zo khua leh Kawl khua khentel theih loh zah dongin khua teng phialah Kawl lai kizangin, Kawl puan kisilh hi. Kumpi phal loh ahih leh bel gen ding a om kei hi. Nagaland leh Mizoram khawng zong India gam sunga om ahih hangin, amau omna state sung ciang lawmlawmah Hindi laimal zang loin, amau state lai (Roman Script) zang uh a, Naga min leh Kala (Vai) min kisim thei lianlian hi.\nMoreh leh Tamu kikal khawng zong Kawl khua leh Zo khua kikhen tuam thei lo hi. Bang hang hiam cih leh, lai (sign board) teng Kawl lai tawh kigelh a, Zo puan leh Zo nik asilh a teng om lo phial hi. Hi thei hi leh Zomi Innkuan tengin anuaia thute zuih sawm tek lehang :\n1. Inn sungah Zopau zat tek ding hi.\n2. Zolai sim theih tek ding hi.\n3. Zomi min tawh kipawlna ah kihel ding hi.\n4. Zomi i hihna banga nuntak ngam ding hi.\n5. Zolai tawh a kigelh Lai Siangtho leh Labu zat tek ding hi.\nZomi innsungah pianpih pau lawmlawm zang lo a, minam dangte pau bek zat pen, khantohna hi nawn loin, minam manthanna lampi totna ahi hi. Rev. Suan Khan Thang (Mizoram)\nPrevious: Laisiangtho khat, Labu khat ~ Rev. Gin Khan Nang\nNext: Sikkeu kicing zolo, Hei & Tu teng val


url: =Zawnna, Ngauna ihcih in bang a hihiam? :: ZOMI DAILY\nposted on 17 November 2014 at 10:35 am Lomkholna: Article\nZawnna, Ngauna ihcih in bang a hihiam? (What is Poverty?)\n~Akua mapeuh, damtek dingin ong hoihbawl ing. Zawnna i cih in banghiam cih Manglai panin ong lekkhia ing, na simsak ciat ta un.\n~Hih Zawnna i cih in bang hiam? What is Poverty? cih pen 1971 kum in “Jo Goodwin Parker” West Virgina in “George Henderson” University of Oklahoma a Professor pakiang a laikhak hi. Hih laikhak na ah Jo Goodwin in sign thuu in George Henderson mail box a ki khak hi. Hih lai at nu in a ma nuntak haksatna, gentheih, liangvaih na teng a at na hiam or mi khat peuh nuntan na a at maw? or a ngaihsun na teng a at maw cih ki theilo hi. Na na simsak un, a tawmkim theipen dingin kong lehkhiat hi. Saupian aihman in, khen nih suakin aban zopding in koih phot ni…..\n~Zawnna i cih in banghiam ci-n nongdong hi. Na ngai-in ong gen dihning. Hiah ka ci nin nemnam in ka gimnam zong namsia mahmah in ka kam zong uih mahmah hi, puan gina zong ka nei kei hi. Hehpihna zong kisam kei, hehpih na lungsim neilo pi mah in na ngai inla, telsawmin. Ka khedap bulh inla, ken dihmun ah omsawm sin dih in!\n~Zawnna i cih in, zingsang simin a namsia mahmah lupna pan in thobaih na hi. Nau zundap zong ki neilo ahih manin, naupangte’ zunteh na zungim namin leh bawngnawi thuuk gim nam ka innsung teng kizelmang hi. Ka innsung teng uh lah Lothul or lothang (Onion) huan na gim nam theng theilo hi. Banghanghiam cih leh Lothul in tawmmanpen hi. Ka bawngnawi te uh zong siamang in thuk nam mang hi. Bang hang hiam cih leh ka Refrigerator uh sia in, abawl nading sum omlo hi. A sung ang ankamlum te zong muatmang in ninpaih na phual gim nam ta hi.\n~Zawnna i cih in gimna hi. A tawntungin kagim hi. Ka nau neupen uh ka neih in Zato te’n chronic anemia (red cells tawm natna, an gina nek zawhloh man aa ki ngah natna namkhat cihdi mai) neiteh ong ci ta lailai. Limtakin ka ngai aa, orperation bawlnang, zatang lei nang sum neikeng zong ka cituan samkei hi. A hangsan deuhkhat hileng, ka nuihbang zamai zawzen hi.Ken ta 3 nei ing aa, ka kalkhat tha $ 22.00 hi a, ka tate naupangsang Nursery school ah koih ding cileng lah kalkhat $ 20 himawk aa, ki atsak mawk leng, ka nasep zong ka khawl kul mawk dinga ka tate kua in na etsak mawkpeuh mah ding hiam??????\n~Zawnna i cih in Niin(dirty) hi. Nang puansiang pen innsiang pan ong pai hi. Mi khempeuh siangtho thei hi na ci hi. Na ngai in ong gen ning. Ka kuang ka keu te uh zong satpiang (soap) lo tawh tuivot tawh ka sawphi. Ka khut te zong puakkham in na mah2 hi. Ka sum neih sun2 naupang te zundal (diaper) lei na ding in ka khol2 aa, leizo ta ing ka cih teh a leiding in pai leng diaper man Pia 2 (cent 2) na khang sawnsawn lai in ka lei zo kei hi. Banghang tuilum tawh sawplo, sillo nahiam nong ci hi, tuilum ong pai na ding in Fuel kisam fuel lah sumloh tawh ong pailo hi. Tuilum, tuisa pen mi cithei, mihau te bek neih zawh hi.\n~Zawnna i cih in zan thaipai khuavot lak ah mei in ong kat khak ding vil gige detna hi. Banghanghiam cihleh ka kawm uh Tadensa (News paper) tawh ki phop liipliap ahih manin, mei ek khat bangkhat ong tukhaleh naupang te kangtummang ding lau na in zanthapai khuavot ta leh vil gige na hi. Zawnna i cih in guah a zu ngeilo ding aa lamet na zong hi. Zawnna i cih pen naupang te naptui kai tawl ngal ngei lo muhdet na hi. Mainul leinang lah sum omlo, puansia te zang ni cileng lah i puansia te na ngawn adang a i ki sapzawh na te aa zat dingin ki koih nuam zaw. Zawnna i cih hi an om lo aa, anbel suan2 pong mawk leh satpiang omlo pi a, puan/kuang le keu sil na a hi hi.\n~Zawnna i cih in mikiang aa huhna nget thapai na hi. Mikianga huh na nget bang cidan hiam cih na sin ngei/thuak kha ngei hiam? Tualo lah lampi dang omlo, na naupang te siding cih muhsa hi lai. Huh na ngending in ka pai aa, zum khat ah pai leng, ka ngetnop pen ka gen ngam mah2 kei aa, 4,,5 vei bang ka kiimkot khit teh ka gen piat2 tamai hi. Mi khempeuh manlah mah2 in kuamah in ong ngai manlo, ngaihsak lo lai in, atawpna ah hih zum pen kei huh na nget na ding mum na hikeimawk veh ee cih ka nungphawk sanpan zel hi. Ka ngah kik in a hih leh, na ngakin, banghang hiam? cih bek himawk in, ka launa,ka zum na hang in ka mai bang san teitai in bangmah zong ka zatel mel nawnkei hi.\n~Zawnna i cih in phawk kik na hi. Na sangtawp/khol hun phawk kik na hi. Banghang in sangtawp ka hiam? Bang hanghiam cih leh mi cithei te’ tate’n ka puan gim namsia ong zahpih uh, ong simmawh lua uh ahih man hi……… Zop laiding……\n~Pasian’ thupha tawh ei bel hamsa i satek ta zongin, zawng kisa in a mul polo bek i kisa phialta zongin hibang dinmun ah omliang nailo i hihman in, mi hampha te hi hang, mihau a cihte mah himawk hang ei guai. Lungdam koihding i mangngilh khakloh ding thupi leh i thupha i zatkhialh khak hetlohding thupi ding hi. Topa’ thupha!!!\nLungdam ei lawm te,\nPrevious: Thukhel nono General Knowledge (Part 8)\nNext: 17.11.2014 Tuni leitung thuthang te


url: =Biography of David Kham (Nang Suan Kham) :: ZOMI DAILY\nBiography of David Kham (Nang Suan Kham)\nposted on 11 May 2011 at 11:42 pm Lomkholna: Article, Biography\nBuan khua a om Pa Thual Zam leh Nu Do Khaw Nuamte sung pan piang unau pasal 3 leh numei 3 sungah nau lai hi dingin 1966 kum Nov.23 ni-in hong piang khia hi. A min pen Nang Suan Kham hi a, David Kham ci-in kithei tang pen hi. A nu leh pa in Pasian thu tawh pattahin thucin thutang a genpih thei zel uh hi. Mi zahkai thei mahmah mi khat hi a, inn sung ahi zongin biakinnah ahi zongin thungetna, lasaknate-ah kihel mengmeng ngam lo hi. Kum 18 a phak dongin mi muhna-ah la sa ngam ngei nai lo hi. A neu lai-in a pa in la sa dingin sawl thei zel a, a zum manin sak nop lohna-in nei zawsop hi. A neu lai-in a khan’gual te’n simmawh lua-in, sang pan a kap sa-in inn tung den hi. A nu leh pate in “Ka ta aw, tu laitaka hong vuavuate maisak lel in Pasian in ni dang ciangin hong lamto ding hi. Kuakua in bangbang hong bawl zongin thuk kik ngei kei in” ci-in a nu leh pate in hehnem zel hi.\nA nu leh pate deihsakna tawh 1988 kum in Tan 10 ong hi. 1994 kumin piangthak hi. A nu leh pate thu man’na ci-in ut lopipi-in kumpi na semin kum 1994-1998 dong kum 4 sung State Law Office, Haka-ah om hi. Kumpi na a sep sungin Ciimnuai Christian Fellowshipah Lapawl makai semin Pasian thu sungah lawp mahmah hi. 1997 kumin Pasian sapna ngah ahih manin 1998 kum April kha panin Yangonah Lai Siangtho sang kah dingin pai hi. 1999-2003 sungin Evangel Bible College panin B.A. (Theology) a zo hi. A zawh ciangin Word of Hope Pawlpi-ah khangno makai (Youth Director) sem suak hi.\nJune 16, 2005 ni-in Siapi Lamh Za Cin tanu Lia Neam Kang tawh siangtho kitenna nei uh a, ta nei nai loin Yangonah amah omin a lawmnu Tedimah Education Office-ah nasemin om hi. A sung pa Sia Lamh Za Cin pen Tedimah District Education Officer ahi hi.\nLa tawh kisai nasepna\nTan 10 a kah ciangin zum pipi mahin mite lakah lasak leh laphuah hong kipan hi. Love song dawng 40 bang phuak masa hi. 1992 kum ciangin a ngaihsutna hong kilaihin, love song leh leitung late phuak nawn loin Pasian la phuak ding hoih zaw cih ngaihsunin lungdamna late gelh hong kipan hi. A la phuahte Pasian ii sathau nilhna tawh TBA gam sung teng hong kizel pah hi. 1994 kumin Khitui Gospelte a zuihna panin piangthakin 22.6.1994 zan nai 12 hunin Kha Siangtho baptize-na a ngah hi. 1996 kum April kha panin khanlawhna la phuah hong kipan hi. A la phuak khempeuh 300 val ta ding hi. A laphuahte lakah khanlawhna la tam pen a, “Anglai-ah ka pom” cih bang pen Praise and Worship la-in kilim zat mahmah hi. “Topa hoih hi, Topa Lian hi” “Thuman Puanpi,” leh Itna Pasian” cihte kideih phadiak hi. Gospel Series 14 sungah kihel khin a, VCD zaihna leh ZOMUS makaihna tawh Khuado Pawi zatna-ah zong kihel zel hi. David Kham late in mun leh gam nei loin Pasian in zang a, Kawl, Kayin, Kachin, Falam, Matu, Mindat, Thado, Vaiphei, Hmar leh Paihte pau tawh kilet kikin khanlawhna lapi dingin Topa in sathau nilhsak hi.\nKum 2006 panin nasepna “Zomi Revival Songs Ministry” ci-in phuan a, la khui bawlin “Sian Deih Zai Nem” kici 2007 kumin khui pen 3000 a thohkhia hi.\nAma genna panin ni dangin Guiter pen “Dah Khuang” kici a, tangval gina lote zat ding bekin kingaihsun hi. Tu hun ciangin tua bang hi nawn loin Guitar lo tawh biakna kipia thei nawn loin, khuang, lamna leh limna tawh kiphat ta hi. La in mite lungsim lawngin, kikhelsakin, khitui luangsakin, khangno tampi in kikhelna nei hi ci-in gen hi.\n(Hih thu pen Nov.12, 2007 ni a ama tangthu a gelhna leh Nov.21, 2007 ni a Shillongah ka holimna uh pana kikaikhawm ahi hi)\nRev. Gin Khan Nang\nPrevious: Zoya Phan Testified at Oslo Freedom Forum\nNext: Lia le Taang Galdot ~ Thawnpu\nZCRC pan Zogam sangpite vai tawh kisai thu pulakna\nMalaysia, Sawarak ah agam ah puakkikding aki ap North Korea gammi 296 phakhin\nMalaysia, Kuala Krai ah mawtaw tuahsia in, sangnaupang mi 6 si, 8 liam\nUSA, Minneapolis ah palik khutlum tawh asi George Floyd buaina thu


url: =2013-11-24 ~ TBC-Y\nPosted on Friday, November 29, 2013by Siam Kim\nMihingte in a pualam a kilangte en a, ahih hangin Topa in a lungsim en hi.___1 Samuel 16:7\n2 Peter 1\nVan lei-in ka om laitak, mi khat in guta hong sa-in, khat leuleu in galhang khat hong sa leuleu hi.\nTua sai panin ka pusuah ciang, nasem khat in, “Hehpihna tawh, na van leite pen kituun kei in, hong enpha ning” hong ci hi. Tua vante pen ip tawh tuun dingin gol lua ahih lam a theih ciangin, hong thuum hong paisak suak hi.\nTua leh, mawtaw kiang ka tun tak ciangin nupi khat in ka lukhu tunga kisuang lai kigelh pen kumpi galkap nasemte lim hi, ci-in thei khial hi. Tua ahih manin hong pai-in, “I gam pen nong huut man-un lungdam mahmah ing” hong ci laizang hi.\nTua sumbuk nasem hi taleh, nupi nu hi taleh khatvei amuhna uh tawh thu a khen pahpahte ahih lam ka nung phawksan hi. Mi khat i muh pakna tawh ngaihsut bang i genkhiat pen kidop huai mahmah hi.\nSamuel in Israel-te’ kumpi ding Jesse’ tate sung a zon laitakin, a puatham muhna tawh teel sawm mawk hi. Ahi zongin Topa in a u-te teello hi. Kha Siangtho in Samuel kiangah, “A tungtham hi taleh, a tun sannate en kei in” (1 Sam. 16:7) ci hi. Pasian in a neupen, kumpi ding zonga kilawmlopen David teel hi.\nPasian in Ama’ muh bangin mite amu dingin hong huh ding hi. “Pasian in mihingte’ muh danin mulo-a,... a lungsim bek en hi” (tg. 7).–– Dennis Fisher\nUpna mit tawh mu thei hileng,\nNisim i muh mite pen,\nPasian’ khutma vive hi-a,\nEi tawh thu kikhatte hi gige hi.–D. DeHaan\nKhatvei muhpakna in khensatna hong khialsak thei hi.\nKOICI LUNGDAM DING\nPosted on Thursday, November 28, 2013by Siam Kim\nNeih le lamh guanin a hauhna a neeksak.. tua nopna pen Pasian’ kiang pan hong pai ahi hi.---Thuhilhna 5:19\n1 Peter 5\nDr. John White in a laigelhna sungah, tuma kum sawtpi lai-in Pasian in a nopci mahmah inn khat hong vaihawmsak hi, ci hi. Tua inn tawh kisai-in a lungsim a buai den hun zong om hi.\nPasian hong piaksa inn hi, ci-in lungdam takin a theih ciangin lungdam-in kipak hi. Alawmte’ inn tawh a tehkak leuleu tak ciangin, ama inn pen midangte’ inn mawkmawk banglo-in hoih zawdeuh ahih manin kiphasak theizel a, a lungdamna beimang hi. Tua a inn pen van-gikpi hong suak mawk hi. Huang sunga singkung tuamtuamte a puah den ding zong hamsa sata mawk hi. White in, “Thu hoihlo in ka mit hong tawsakin ka van a gik hun ciang, lungdamna in khua hong musak-in ka van hong zaangsak hi” ci-in gelh hi.\nThuhilh siapa in nate tungtawnin i hamphatnate Pasian’ vaang ahihna hong phawksak hi. I sepna tawh kituakin agah i neek khakna, le ama’ kiang pan i ngah lungdamnate cih pen a naak a kibang ahi hi (5:18-19).\nA kipat pan atawp dong, nuntakna cih pen Pasian hong piakkhong taktak hi. Tua thu ngaihsun siam leng, i kiphatsak ding omlo-a, i buaipih luat ding zong om tuanlo hi. I sansa hamphatna khat peuh Pasian’ itna vaangin a ngahkha i hi hi.__ Dennis J. DeHaan\nTulsawm aa sim hong piak manphate,\nKei’ lungdamna kisuang;\nA lungdam thei lungtang bek tawh,\nTua na manphate’ thupitna ka ciamkha bek.__Addison\nPasian in na khempeuh hong pia bek hilo-in,\na lungdam thei lungtang zong hong pia hi. ____Herbert\nPosted on Wednesday, November 27, 2013by Siam Kim\nKeima piak ding tui a dawn khempeuh dangtak kik nawnlo ding uh hi. Tua tui a dawnte sungah nuntakna tuinak piang ding a, a nungtasak paisuak ding hi.–Johan 4:14\n1 Peter 4\nAfrica gam nisuahna lam pen leitungah a keugawpen gam hi. “Nairobi” cih zong tua mun le mual tawh kituak dinga kiphuak hipah hi. A khiatna taktak pen “tuivot” cihna hi-a, tui omna a gennop ahi hi.\nTangthu sungah, tui omna peuhpeuh pen nuntakna hong pia leh nuntakzia hi pahpah hi. Keugaw gam ahi-a, guahzu daikaai gam ahi zongin tui pen a kisam penpen ahi hi. Keugaw sehnel gam-ah, tui omna va zong cih pen sihna sungah nuntakna ding zonzia tawh kibang zen hi.\nI kha nuntakna ah zong a kisam mahmah khat nei hi. Tua in Jesuh tuikhuk gei-ah a omlai, khalam a dangtaak numei nu kiangah nuntakna tui amah bek in apiak theihlam hilh hi. Jesuh in numei nu kiangah, “Keima piak tui a dawn mi peuhmah a dangtaak ngei nawnlo ding hi. Ama’ sungah nuntak tawntungna tatsat lo-in phulkhia ding hi” (Johan 4:14) ci hi.\nLate 42:1-2 sungah tui a duh sakhi a kigen mah bangin, i nuntakna in zong Topa lunggulh den hi (63:10. Jesuh hong piak ding a kang ngeilo tui i kisampha hi. Amah in i lungsim hong nosuaksak nuntakna ciktui naak ahi hi. ___Bill Crowder\nNunna ciktui gunpi bang,\nMan ngenlo-in luang den e,\nKa honpa nang kiang pan,\nTua tui kei tung hong tawnsak ta in. ___Wood\nJesuh pen nuntakna tuinaak ahi hi.\nPosted on Tuesday, November 26, 2013by Siam Kim\n1 Korin 13:1-8\nItna neite lungkia cih om ngeilo hi. A upna, a lam-etna lungduai takin a ngaknate uh a mawkna cih om ngeilo hi. Itna pen a tawntungin a kip ahi hi.––1 Korin 13:7-8\n1 Peter 3\nTuma deuh-in ka lawm’ pianna nu pen natna nasia mahmah nei laizang hi. Tua ahih manin a nu adon dingin a lungsim khensat hi. Hun khatkhat ciangin anu’ naak bekbek en-in a lunggim mahmah hun tampi tuak mawk hi. Tua laitakin, Beth in itna taktak cih pen a olno ahihlohna, a kingah thei ziauziau ahihlohna phawk pha mahmah hi.\nTunung kumin anu zato ah ni nih sung kipuak a, a lawmte kiangah hibangin laigelh hi: “Ka nu tawh ka khualzin khopzia nungthu ka ngaihsut ciang, ka lungdam mahmah hi. Tu laitakin na khempeuh a sum, bangmah phawk nawnlo, huh theih nading lampi zong aphawk lo ka nu pen nuntakna a it le tawlngakna nuam a ngaklah nupi hoih ahihna tel ing. Itna taktak koici bang hiam, cih zong tel mahmah ta ing. Kei tawh kumsawt hong nuntakpih in ci-in khitui naptui tawh ka kiko ding amah’n hong phal kei. Bangmah tawh ka kheek ngam loh ding ka tuahkhak thu hi,” ci hi.\nLai Siangtho in itna pen lungduai-in, zong lungneem hi, ci hi. Angsung thu bek ngaihsun lo-in, heh pahpahlo hi. Na khempeuh thei-in, um-a, lam-etna nei-in, thuakzawhna zong nei hi” (1 Kor. 13:4-7).\nItna taktak i Pa’ kiang pan hong pai hi-a, Amah in a Tapa hong piakhong hi. A hong itna mite tung lah ding i hanciam ciang, Khris’ nungzui-in, midangte-a ding nuntakna i pia ngam ding kul hi (1 Johan 3:16-18).___Cindy Hess Kasper\nHong it theisak in, kong thuum Topa -\nNa itna lungtang hawmkhia-in,\nTui hai khat piak ding zong ka kiging,\nMidangte’ adingin kei nungta.___Peterson\nItna taktak i cih pen Jesuh ading midangte va huhin, hong thuhkik ding a lam-enlo itna ahi hi.\n24 Nov, 2013 Program\nPosted on Monday, November 25, 2013by Htaung Kyint\n24 Nov, 13 Bulletin\n01.Siampi thungetna ~ Rev. Dr. Nang Sawm Piang\n02.Vaimuakna leh Nau apna ~ Church Pastor\nLia Khai It Zuun leh Lia Khawm Kop Zuun\n03.Phatna La (Maa Pang Khawmni) ~ Cing Nem\n04.Thugenna tom (HIV/AIDS kikhoina) ~ Sya Tual Do (Agape Community Service)\n05.Phatna La (Zogam Nuam) ~ Dalkom leh Dimboih\n06.Sumpi apna (Doxology) ~ Nu Lal Zar Mawii\nDownload 07.Thuzaksakna ~ Hun uk Assistant Pastor Dim Za Lun\nDownload 08.Lapawl ~ Church Choir\n09.Hanthotna : Rev. Dr. Lazuk Dauhkaung (TKBC, Tokyo)\n10.Tuiphumna ~ Associate Pastor\nTg. Cing Lian Sang s/o Mrs. Col. Thang Suan Khai\nTg. Thang Khan Sian Khai s/o Pa Dong Za Dal\nTg. Nang Sian Mung s/o Pa G. Thang Khan Mung\nLia Ngin San Lun d/o Pa Suan Khan Langh\nLia Thang Sian Nem d/o Rev. Kam Do Thang\nLia Hau San Cing d/o Pa Zam Cin Thang\nLia Luan Ngaih Don d/o Pa Cin Za Lian\nLia Cing Suan Dim d/o (Pa Vial Za Thang)\nLia Cing Sian Kim d/o Pa Thang Tuan Mung\n11.Tuiphumte letsong piakna ~ Associate Pastor\nPosted in Audio, Audio Sermons, News, Photo\nBANG HUN HITA?\nPosted on Sunday, November 24, 2013by Siam Kim\nAhun acin ciangin Pasian in A Tapa hong sawl hi.--Galati 4:4\n1 Peter 1\nNa khempeuh in amau hunciat nei, cih pen a kinial theilo thuman hi! Tua ahih manin Paul’ gen, “Ahun acin ciangin Pasian in A Tapa hong sawl hi” (Gal. 4:4) cih pen in kei hong telsak phadiak hi.\nLeitung tangthu enpak lehang, Khris hong pai hun pen a hun lempen mah hipah hi. Tuama kum zakhat deuh-in Alexander the Great kumpipa in leitung khempeuh zomang khina, Greek ngeina le kampau zangsak hi. Ama’ nungah Roman kumpite in tua gam keek beh lai uha, Greek ngeina le kampau zangsak lai uh hi. Roman kumpi uk sungin Jesuh hong si-a, a sisan hong luang hi. Tua ahih manin gampi thum sungah Pasian’ thu a kizelh theih nadingin lampi hoih, passport a kisamlo gamke-te, le kampau kidanglo cihte in tampi takin huh thei tuampah hi. Pasian’ geelnate in A Tapa hong sawl ding hun tawh kituak dingin lemsak khin gai hi.\nPasian’ hun pen paubanna omlo hi. Na ngaklah mahmah laitak, nang taangin Pasian bang hong buaileh na lunggulh laitak, Amah pen a kilanglo munah vai khempeuh a lem dingin na kithawi khinzo hi. Amah muang in. Bang hun hiam cih Amah’n thei hi.––Joe Stowell\nTopa, na pilna le vangliatna nuai-ah,\na lem pen hunin na asem Pa na hi hi.\nA ngakzo ding le Nangma’ hun hong tun dong\na muangzo dingin hong hilh in.\nLungduaina thusim kei hong hilh in, ngak ding peuh mangngilh kha-in ka semkha pahpah uh hi. –Marshall


url: =Thu thak Tomkimcing 14 Mar 2014\nA. Gambup Laipian phungpi upa meeting kibawl.\n2014 March 14 pan kipan 16 March 2014 dong Gambup Laipian phungpi upa meeting nei uh ahihi. Delegate 100 val pha uh ahihi. A( 66) kumcin Laisang kikhoppi ding vaithupi te' Muizawl khuathak ah Pasian paaina sanginnthak hon ding vai thupi te, Kawlgam mikisimna dotna dawnna nasep ziading te cihbang kikup kholhna nei uh ahihi. Gambup Laipian phungpi nuai ah Gambup Laipian Sang naupang pawlpi' Gambup Laipian Khangno pawlpi' Gambup Laipian Numei pawlpi' Vantung Pasian thusiangtho puak vaikuan pawlpi cih Department tuamtuam nei uh a, tutung tua Department tuamtuam sung ah panmun nei upa teng Laipian phungpi zum Tedim khua pi ah meeting nei uh ahihi.\nB. Nitum nalam mite bek ahat hi kei' Ei zong kihat veve U Gein Chan Aung!\nPumpi kihutna nam kim asiam kum 70 pha U Gein Chan Aung in ahatna khat vei Leitung bup theih ding in 9 Mar 2014 ni in Yangon Mayankung myone Tuhlot Aung May sangtual pi ah lah khiatna nei kik leuleu ahihi. Siamna nam 50 thei in Panmun lakna ( Kuat) 500 thei in siam cihtak siam ahihi. Bangcih lah hiamcih leh 4ft asang na dawhkangtung ah amah tallup in atung ah mawtaw paisak in amah bangmah cilo ahihi. Mitphial hilo, Aisiamnazang hilo ahihi cihi. Amah in Zateplo, Kuhva hailo, Zu, Beer cih te dawnlo ahihi cihi. Nitak daak kua asat hun in ih mu a, Zaan kim daak 12 asat khit ciang in thu ngaihsun kawmkawm sa in tum zel pusuah zel tawh huih siangtho apumpi ading in thala den ahihi cihi. U Gein Chan Aung in nitum lamte bek ahat hilo in eizong kisin peuh leng kisek peuh leh kihat ahihi. Nguih theih Khamtheih zat loh man in zong kihat tuammahmah ahihi cihi.\nC. Census hun ciang gampua lammom te ciah kul sese loding.\nNuntakna hamsatna tawh sumzong gampua tungte Census March 30 pan April 10 hunsung in Kawlgamciah kul loding ahihi. Dotna 40 na tawh kipawl in Innkuan laisung amin om gamdang pai te akum, , Numei , Pasal, apaina gam gending,gelh ding bek ahihi cih Daw Khin Khin Nyu in gen khia ahihi.\nD. Azi in Apasal agawl mekcip khit teh that.\n2014 March 13 ni nitak lam daak 8 khit kimpawl in Meihtoung khua mi Enn Lay Kaan veng om Ma Moe Aye (b) Tin Tin Moe kum 37 in alawmpa Kyaw Moe tawh kikamtam in ahihi. Tua leh Azi Tin Tin Meo in Apasal Kyaw Meo agawl pan mek cip ahih man in khuaphawk lo a, Meih zatopi apuak uh leh zato sungah Kyaw Meo nuntak na nitak daak 9:45 hun in bei ahih man in Tin Tin Meo palik te man ahihi.\n6/24/2017 11:26:47 pm\nThu thak Tomkimcing 14 Mar 2014 is really good and informative must say that. This B. Nitum nalam mite bek ahat hi kei' Ei zong kihat veve U Gein Chan Aung post is really good, thank you for the share.


url: =Sia Mungno Genna ~ MUC\nSia Mungno Genna\nAdmin 9:21:00 AM Articles, Conference Pianna thu\nKap leh laisim Zomi a kua ma ciat:\nNung sung teng ka manlah luat manin ih thu kikup zomh pah manlo kahihmanin tu’n a hong thuk thei pan suak ingh. Nong tel siam ding lamen ingh. Nong gen suk diudeu thu te kikum pah ni.\n1. "logo"vaitawh ong mawhkawk theih na uh thupen,hih te ongkipat cil lai a kipan, a ngimna a omsa khat a hihi.Bang hang hiam cihleh C a kidin\nding ciang in tampi kikupna om a,a hih hang in tualai in ki khen khia nailo hi. C te tuamom nuamthu a ki theih ciang in UNION pan in section,local ah a meng (decree) ong khah khia uh a,tua sung ah,pawl pi sung sumpi khialo te leh,hih C vai a makai te pawlpi pan in ni 90 sung a ki sikna a omkei leh a mauleha mau a lulu tawh a ki hawlkhia ding hi cih lai ongki hawm hi.Tua ciang in section metting pan in C lam amakai ding a a upmawh uh,mi pawl khat EC meeting vote tawh pawlpi pan ong hawl khia in a meng (decree) ong thoh leuleu uh hi.Tua khit a kipan in C lam a deih peuh mah biak inn ah pawlpi mi in ki ciamteh lo in ki khawm maimai in ong kibawl a,ko tonzang bang tua munpan a buai na ong kipan hi a,hihpen i pawl pi manuel ah mihon disband piak theih na ding power pen UNION leh section ah power a ki pia mah a hi tam?Ipawl pi tawnzia mah a hitam? cih nong dot thu tawh kisai iin “C te tuamom nuamthu a ki theih ciang in” ci Conference pen tuam om nop himhim peen ei SDA pawlpi ngeina hi lo iin Conference a deih makai te ii a khialhna masa peenpeen ahi hi. Conference ih deih aa hong kipiak kei leh ei leh ei aa ding ding cih peuhmah policy ah om lo hi. Division President Pr. Albert Gulfan tawh ka lai kikhak te uh sung ah a thu a kicing in om ahihmanin ama hong gen bang lian iin hong khak ingh.\nPr. Albert Gulfan to Mungno, September 28, 2005 RE: To solve the problem of Mission/Conference misunderstanding cih thu lu tawh ka lai khak a hong thuhna ah “Conference a deih a kici te in MYUM leh UMM makai te ii policy zuih loh genbel iin nei uh hi. Ahizongh’n policy tawh a kituak vet lo iin Conference min paulam iin pawl tuam a phuat uh peen saang nuam lo uh hi. Pawlpi mi te pawl sung pan zau hawl khiat ding cih peen hi sa lo hi’ng. Ahihhangin GC leh Division ii phalna om lo pi aa amau tung aa om kipawlna saang nuam lo iin pawl tuam phut cih peen policy palsatna dang khat hi aa hi bang peen Church Manual in thumanlohna (insubordination) iin seh hi. Hi bang thumanlohna peen policy tungtawn iin khalna piak theih hi.” “—amau kiang ah ih kipawlna pawlpi maan hong zom kik un ci aa a ki thuumthuum peen hong nial teitei uh ahihmanin ka cih theih nading uh om nawn lo aa pawlpi pan paihkhiatna kinei aa Seventh-Day Adventist kipawlna ah a kihel nawn lo ta ahi hi. Hih peen ka deih het loh, naa kasak mahmah ahihhangin ih pawlpi a kinawngkai sak ding phal thei lo hi hangh.” ci hi. Hih peen ih pawlpi kalsuan zia hi.\n“The conference advocates keep on repeating about the MYUM and UMM leadership not following the provisions of the policy. But they refuse to admit the fact that their organizing\nthemselves into a separate organization under the guise of a Conference is neither in accordance to policy.” “I do not agree with disfellowshipping church members indiscriminately. But refusal to recognize duly recognized authority by the higher organization and establishing another organization without sanction of the Division and the GC is another violation of the policy and the Church Manual and is considered insubordination. Insubordination according to policy is a ground for discipline.” “----plead with them to join the truly recognized one and they continue to refuse to do that, we cannot help but declare them disbanded and declare them as not belonging to the Seventh-day Adventist organization. That is very painful to me, but we cannot allow the church to be intimidated.”\n2. “Logo tawh ong mat theih na pen hibang a, a mau in decree a piak a kipan a,C tepen SDA a hilo a ciam teh uh in tua hang a logo ong sut cih na tawh thu ong khia thei hi uh hi.C te ii lungsim leuleu pen,ko SDA upnapan pial lo in,C tawnzia deih hi ung cih na tawh a ki ding khia mah na hihi.Hih pen na genbang mah in khawlpak lo ding leh ki nung kiklo kha zaw ding hi.Tham lo hihbang a buai napen leitung bup gamtam pi ah na tam mahmah a hihmanin kawlgam a bek veng thei tuanlo ding hi.GC pan in zong gamdang a buai te zong enkhol lo a hihban ah,kawlgam ong pai uh hang in,M lamte tawh ki mu lel in C lamte tawh ki mu lo a hihman, i bang cih buai na bei thei mah ding hiam?Kumpi hoih gam ah mipi in lung phona a neih leh paliman ten mipi a ding a hoih theipen in na naksep mahmah uh a,mipi a lungkim na ding lampi zong in khan tohna ding vai hawm uh hi.Ei pasian paliman ten mipi lungpho na a omleh gawl mek pahpah cih pen Pasian deih na tawh a ki tuak tam?”\nKap aw, Conference te ii “lungsim leuleu pen,ko SDA upnapan pial lo in,C tawnzia deih hi ung cih na tawh a ki ding khia mah na hihi.” ci aa na gen peen kei zongh telsiam mahmah ingh. Conference a deih te lak ah SDA pawlpi pan pusuak iin pawl tuam phut ni a ci hi peuhmah lo cih peen ka thei hi. Kei zongh nang zah mah iin Conference a deih peenpeen khat ka hi hi. 1987 kum aa Conference ngetna ah zongh kihel iin ngetna lai a khen khia tektek peen Dr. Dallian leh kei mah ka hi hi. Ahizongh’n leitung ah kipawl na khat ciatciat ah bylaw, manual, policy, cih te om aa tua te ih palsat ciang iin buaina piiang hi. Ih palsatna pan ih kihei kik ciang iin buaina veng hi. Kihei kik nuam lo iin mai ih nawt teitei ciang in buaina pung semsem hi. Conference deih te kihawl khia ding hi leh kei zongh hong kihawl khia khin ding hi. Tu dong hong kihawl khia nai lo hi. Southeastern California Conference ah ih pawlpi te leh ih sang te ah sum leh paai lam hi ta leh kalsuan zia te Working Policy tawh kituak maw kituak lo (policy compliance) cih ni sim iin a sem den ka hi hi. Pa Thuk Kim te, Pa Cin Ngaih Mung te zongh Conference deih mahmah uh ahihhangin Union leh Division pan lampi maan kalsuan zia ding a kigen ciang iin tu aa ih Conference ii kalsuan zia peen SDA pawlpi ii Working Policy tawh kituak lo ahihmanin khawl kik uh aa ih pawlpi pan ki disfellowship lo hi. Conference deih man iin kua mah ih pawlpi pan kihem khia ngei lo aa Working Policy zuih ding ki hanthawnthawn ta leh a mang nuam lo teitei te bel kihem khia thei hi.\nKap aw, “Ei pasian paliman ten mipi lungpho na a omleh gawl mek pahpah cih pen Pasian deih na tawh a ki tuak tam?”cih dotna tawh kisai iin tu’n Conference deih uh cih a kigen ciang iin Conference huat man tawh a mawk hawl khiat pah dan iin ken mu lo hi’ng. 2002 pan 2005 dong kum 3 or 4 sung bang kipum khat theih ding ut iin kihanciam mahmah aa thu leh la a tuamtuam hang iin piiang thei ngiat lo ahihmanin 2005 ciang aa Division leh Union ii makaihna tawh\nkhentatna a kibawl ahi hi. Tua sepna te ah kei kihel kha lo kahihmanin a neng a tawng iin tel lo hi’ng. Ahihhangin pawlpi mi peuhmah SDA pawlpi pan kipai khia nuam ngei lo hi. Division, Union, leh Mission in piiang thei nawn sa lo uh ahihman aa a sep uh hi ding hi. Pr. Gulfan in“Hih peen ka deih het loh, naa kasak mahmah ahihhangin ih pawlpi a kinawngkai sak ding phal thei lo hi hangh.” a cih ngiat mah bang iin pawlpi mi hi zah kihem khia cih peen a dah lo khat zong om lo ding hi. Pawlpi mi te deihna lungphona (pulaakna) hang iin gawl mek pahpah hi leh bel Pasian in deih iin ka um kei hi. Thu khat ah leitung bup ih pawlpi kipawlna ngeina bang iin kum 3 or 4 bang kipawl kik theih nading ngakngak aa a pian theih loh ciang aa Division makaihna tawh a kisem peen ka mawh sak luat nading mu kei mai ingh. Division President pa ngiat Kawlpi ah hong pai ban aa hong vaan den napi kum 3 or 4 sung dong aa kilemna a deih tuan lo, working policy palsat aa a pial teitei te Pasian in a lungkim pih ding peen seh hak ka sa mahmah hi. Conference te in “SDA upna pan pial lo iin C tawnzia deih hi ung cih na tawh” ahih tei hang iin Conference ii kalsuan zia ah ih ut leh Mission ih ut leh Conference tawnzia ci aa ei ut bangbang aa kimawk hei theih hi lo aa kalsuan zia (steps and procedures) zuih ding leh a ngah thei ding (eligible) ihih kisam hi. Tu’n ih kammal te ah “back gear nei lo”, “Conference ah kigawm ding leh thu khat Mission ah ciah kik ngei lo ding” cih mawk peen nang mahmah zongh Division makai ulian ding iin kiseh le cin Conference ngah maa nangawn iin Union leh Division makai te thu mang kei leh ngah khin le uh tung siah thu mang ding iin na um diam? Tua bang thumang lo te Conference na pia ngam diam? Division te’n zongh a bang pau lam iin pia ngam mawk ding hiam?\n3. Ih Tonzang pawlpi sung aa na buaina taktak uh peen ken tel lian lo hi’ng. Bangbang ahizongh’n a tom iin gen lengg Conference ih deih theih peen teina khat hi. Conference ih ngah nop peen khan tohna khat hi. Union leh Division in a hong piak mateng lungduai tak aa Pasian tate zia leh tong tatak bang aa ih ngak ding peen ciimna hi aa tua ciimna nei lo kha ihihmanin buaina hong tung ahi hi. Conference ih ngah theih nading a dawldawl te ih picin dong ngak hi lengh tu ni tu hun iin ih Tonzang SDA pawlpi sung ah ki itna dim iin khangto mahmah ding aa buaina a cih om lo ding hi. Working policy zui nuam lo iin ei cih bek ih cih man iin a ki it mahmah ding Zomi SDA laizom teng kimuh khialhna a hong tun peen khasiat huai mahmah hi.\n4. “Hihbuai napen khat lam ah lutkik cihbnag leh khat lam pum mawhkawk tawh kilem na omlo kha zaw in mu ing,” na cih thu tawh kisai iin tu aa ih conference gengen peen GC, Division, leh Union pan ih ngah hi lo ahihmanin SDA pawlpi taktak ihih leh leitung bup SDA pawlpi tawh akizom pawlpi leh kipawlna ah ih lut kik ding kisam hi. Tua bang aa pawlpi ngeina zuih nop masiah kilemna om lo ding hi. SDA pawlpi a it takpi te ading in a haksatna khat zongh ka mu kei hi. Tua bang khit ciang iin SDA Conference maan ngah zo ding iin Topa’n thupha a hong piakna tawh kizui iin SDA Conference maan ih nget ih laak ding peen SDA pawlpi mi taktak te ii kalsuan zia ding ahi hi.\nPr. Albert Gulfan tawh ka lai kikhat te uh tawm hong khak sawn ning.\nAlbert/Mungno October 3, 2005, 11:15:15 a.m. “If the people leading the conference movement are really honest and sincere, then they should come back.” “Conference a makaih te in a cihtakpi uh ahih leh hong kihei kik uh hen.”\nAlbert/Mungno, October 3, 2005, 11:33:41 a.m. “As leaders of the Division, our desire is that all our organizations will reach the Conference status, both the Unions and the local fields. If our unions and local missions/sections/field become conferences – in the true sense of the word-, that would be very good ---” “Division makai te ii ka deihna uh ah ih Union te leh mission te (local fields) in Conference dinmun a hong bat (tun) ding uh ka lunggulh uh hi. A khiatna maan/dik tak bang iin ih Union te leh ih mission/section/field/ te conference maan suak zo ciat uh hi leh nak lungdam huai mahmah ding hi.\nMaymyo aa session a kineih maa aa Division President Pr. Gulfan kiang aa mission a ci pawl leh conference a ci pawlpi sim pan delegate hong piak ciat ding ka ngetna tawh kizui aa Division President pa in October 5, 2005 ni aa a hong thuhna lai sung ah “With the Mission’s constituency session, all organized churches are supposed to send delegates to the Mission Session according to the provisions of the operating policy of the Mission. At least one delegate should come from every organized church. Even if there may be some conference movement sympathizers in some organized churches, as long as they have not yet been disbanded, they are entitled to a delegate. I will make sure that this instruction is given clearly to the Pastors so that no one will be left out and be given another opportunity to criticize the leadership. I hope that there are not too many churches that have been disbanded as yet. I would like to believe that this is the case in Upper Myanmar.” “Mission ii session kikhoppi ah Mission ii zat policy dung zui iin a kiphut kipsa pawlpi khempeuh pan delegate te hong puak ding uh hi. A tawm peen iin a kiphut kipsa pawlpi khat sim pan a tawm peen delegate khat a hong pai ding uh ahi hi. Conference te kalsuan zia a lainat pih a kiphut kipsa pawlpi te pan mahmah zongh a kipai khia khinsa (disbanded) ahih kei nak leh delegate khat ngah khuan nei hi. Pawlpi makai te mawhsakna a om behbeh loh nading leh delegate ding khat peuh a ki nusiat khak loh nading iin hoih tak iin ka na pia ding hi. Pawlpi tampi tak a kipai khia nai lo ding iin lamen ingh. Upper Myanmar Mission sung ah hi bang ding iin a ngaihsun ka hi hi.” Kawlgam aa ih mission leh conference tang aa ka nget na hong dawng hi. Kei om kha lo kahihmanin Division President tawh ka kikup bang un Upper Myanmar Mission aa te in sem/bawl uh hiam cih bel ken thei kei ingh.\nSeventh-day Adventist Church Manual, Revised 2005, 17th Edition, pp. 212 & 213:\nThu hoih khat ah pawlpi te peen tatkhialhna hang aa thuhilhna ding iin hawl khiat tawm pha mahmah hi. Banghang cih leh pawlpi ii tupna leh masuan in a mangte zong aa gupkhiat ding ahihi. Upna pan pialna thu hang, Church Manual bang aa zuih nop lohna hang, ahih kei leh conference/mission/field ki ukna langdona hang aa buaina lianpi a om leh, paihkhiatna a om loh theihtheih nading in nakpi in hanciamna neih ding a hi hi.\nOccasions for expelling churches for disciplinary reasons are fortunately rare, for the mission of the church is to seek and to save. Where serious problems such as apostasy, refusal to operate in harmony with the Church Manual, or rebellion against the conference/mission/field persist, earnest efforts should be made to avert the need for expulsion.\nNorth American Working Policy 2005-2006, laimai 69, B 80 05 Conference te, Mission te, leh Union te Beisakna: Pawlpi ki ukna ah a saang zaw kipawlna in conference, mission, field, union, leh pawlpi honkhat kipawlnate khat peuh ah pawlpi mi a tam zaw te in upna pan pial, or pawlpi\nthukhunte leh kipawlna zungpi a om bang iin kihual tak aa sep ding a nial aa, langdona a om iin a muh leh tua kipawlna ah a saang zaw kipawlna in a citak pawlpi mi te leh pawlpi min a huut nading sepkhiat ding mawhpuakna nei hi.\nNorth American Working Policy 2005-2006, page 69, B 80 05 Discontinuation of Conferences, Missions, and Unions by Dissolution: If a situation arises where it is determined by the higher organization that the majority of members of a conference, a mission, a field, union, or a union of churches are in apostasy, or that the organization refuses to operate in harmony with denominational policies and constitutional requirements, and is in rebellion, the higher organization has a responsibility to act for the protection of its loyal members, and the good name of the Church.\nA telnop ding leh a tom iin Church Manual leh Working Policy ii genna te a nuai aa bang ahi hi:\n(a) Church Manual p. 53 ah “conference/mission/field makaipi te leh departmental director te tawh kithuhual iin sem khawm ding”\n(b) Church Manual p. 61 ah “Pawlpi sumkempi in siit nei lo iin a vekpi iin tua kha sung aa conference/mission/field sumpi a ngah khempeuh conference/mission/field sumkempi kiang ah puak ding hi. Ngimna tupna khat peuh hang iin pawlpi khat in conference/mission/field sumpi te leitawi, zangh, leh lencip thei lo ding”\n(c) North American Working Policy, B 80 05, p. 69: “pawlpi thukhunte leh kipawlna zungpi a om bang iin kihual tak aa sep ding a nial aa, langdona a om iin a muh leh tua kipawlna ah a saang zaw kipawlna in a citak pawlpi mi te leh pawlpi min a huut nading sepkhiat ding mawhpuakna nei hi.” (Theih ding: Laimai leh section number te a kibat loh hang in SSD policy leh NAD policy te a thu kibang hi.)\nTua hi in Kap aw, SDA pawlpi ih cih peen leitung bup kipawlna pawlpi hi aa ei mimal or mi pawl khat or honkhat in ei ii muh leh ngaihsut dan aa kipai ziazua pawlpi hi lo hi. AG te, EBC te, or pawlpi dangdang te dan aa mi tei, mi pil khat peuh in pawlpi a phuan tawm ziauziau ihih lo lam thei pi pi iin mi pawl khat te in pawl dang te eng uh ahihmanin hi ci bang buaina a nei zenzen kha ihi hi. Mi pawl khat te in amau deihna bang a pian loh ciang iin Union, Division, leh GC te dong iin mawh sak pong iin a ma khialhna hum teitei mawk uh hi. Christian dik tak, SDA pawlpi mi dik tak ihih leh “kei cih bek” ci teltal pong lo iin leitung bup ih pawlpi in a na khun dimdiam sa te ih zuih ding mimal ii mawhpuakna a hi hi. Kawlgam, Zogam pan Leitung bup ih pawlpi ii Working Policy ei deih bang aa ih kheel nop mawk leh tangtung ngei lo ding hi.\nHi lai sim SDA pawlpi mi a kua ma peuh in leitung bup SDA pawlpi tawh a kizom kipawlna tawh kizom iin ih pawlpi kikepdan ngeina te zuih ih sawm ciat ding kong hanthawn hi. Tua hi leh ih gengen pawl sung buaina te lum mei bang iin hong theng pah ding hi. Topa’ Khasiangtho in a kua mapeuh hong om pih ciat ta hen.\nKong it Lian leh net member laisim a kua maciat:\nDear Lian aw na email tun hong thuk zo pan ingh. Pasian thu leh pawlpi thu hoih tak aa ih muhna ciang tawh ki itna leh Christian lungsim bul phuh aa ih kikup theih peen Topaâ€™ thupha lian peen hi. A nuai aa kong dawnna te nang mimal tung ah a hong gen hi tuan lo iin Zomi SDA leh laisim mi khempeuh tung ah a gen kahihmanin personal iin na la kei in. Na dotna te tawh kisai iin:\n1. Pasian in banghangin SAMSON hatna guan hiam? a innkuan te hutna'ng maw, ama aituam ading maw, A minam leh a Pawlpi ading?\nPasian tate ahi Israel te (Christian te or Adventist te) vun at lo namdang te (thu um lo mite) in a sim ciang iin gaal do ding kikhawm tawm uh hi. Samson te hun laai iin Israel buppi Pasian pawlpi mi te cih ding hi mai hi. Kumpi gaal kap cih bang nei lo uh hi. Samson peen priest, or prophet zongh hi lo iin judge (thu khen) or tua hun laai a ding iin kumpipa hi. Gamdang mi te (Pasian thu um lo te) a do ding aa Pasian in hatna thupha a piak hi.\n2. Banghangin Pasian in Isreal te ahon khia dingin a Sathau nilh David na zangin Goliath na that sak mawk ahihiam, minam ading agam ading asem kumpi galkap omna pi a?\nSamson mah bang iin David zongh siampi or kamsaang hi lo hi. A neu akipat Pasian thu a um, Pasian thu a mang khangno khat ahihmanin Pasian in kumpi ding aa sathau a nilh hi aa vun at lo, thu um lo, Pasian tate a nawng kaai sak, Philistine te ii gaal haangpi pa Goliath peen Pasian in David zangh iin va that sak hi. Kumpi ding David in a gam mi te a kepna hi.\n3. Pasian in akamsangte akhut zatte aminam hu dingin adeihna thu na phawk kha maw?\nPasian in a kipat tung akipan gam makai leh Kha lam makai na khen den hi. Moses in ki ukna makaih aa Aaron in Kha lam makaih hi. Kamsang te in gaal do ngei lo uh hi. Minam dang te zongh mudah lo uh hi. Kamsang te in a pai khial mawh nei mi namdang te hi ta leh khialhna tawh a dim Israel te mahmah hi ta leh mawhna leh khialhna pan a kisik kik nading un hilh iin itna gaal hiam zangh zaw uh hi. Gentehna iin Nineveh kisik kik nading gen iin kisik kik sak hi. Israel te Kha lam ah a tha kiam ciang iin Pasian kiang pan aa hilhna thu te ut ta leh ut ta kei leh va gen aa a mipih te ngiat in muh dah lawh zawzen uh hi. Nathan kamsang pa in David kumpipa khialhna tai iin hilh hi. Elisha bang zongh kumpi pa aa kipan Israel tampi te in mu dah iin thah sawm liang uh aa gaal taai zezen hi. Syria gaal kap maang, Namaan bang a phaak natna pan a cidam nading panpih zaw hi. Syria te in Samaria khua um cih iin Elisha te khua sung ah om uh hi. Elisha\nthungetna tawh Syria te khempeuh Pasian in a mit uh taw sak iin khua pi sung ah a vek un a lut sak khit teh Elisha in a mit uh a kihon kik nading Topa kiang ah thungen iin kihong kik sak hi. Pawl khat te in that nuam uh hinapi Elisha in an a kham tak uh pia sak iin ciah kik sak hi. Pasian zat kamsang leh siampi te in leitung hiam leh tei tawh gaal do lo iin itna gaalhiam tawh a do uh ciang iin sawt vei khom zaw uh hi. Zomi te leh Karen gaal kido ngei lo iin gaal iin ih kinei kei hi. Kachin te, Shan te, Kawl te zongh tawh gaal iin ih kinei ngei kei hi. Tu laai tak iin Zomi SDA sung ah Karen te gaal bang iin ih gen mawkmawk peen Pasian tate ahi Seventh-day Adventist te ii kam pan aa ging khia ding in kilawm ka sa kei hi. Mipi lungsim lak nop man iin Conference makai te in minam thu tawh hong gawm uh ciang iin mimal ciat iin a tuamtuam ih thuak khak te tawh gawm iin Karen te muh dah pi iin a mudah bang iin ih pau zia zua hi. Christian vai het lo hi. Minam lungsim cih peen mi khempeuh in a vom a nei ciat mah hi. Zomi ih cih sung ah zongh ih khua ih tui kibang lo, ih pau ih ham kibang lo, ih beh ih phung kibang lo, ih sungh ih pu kibang lo, ih pawlpi ih upna kibang lo ahihmanin Zomi sung mahmah ah a mun mun a mualmual ah a hunhun iin kideina leh kipaampaihna, kituam bawlna cih peen a om lua veve hi aa ei ii pawl sung vai, tutpah kituhna te, za kiat za khanna te, thugeelna ah deihna kibat lohna te hang aa ih pawlpi ngeina palsat liang iin kalsuan peen khialhna lian mahmah khat hi. SDA pawl sung ih lut ciangin upna tawh a kilut hi aa SDA pawlpi a uk gawp nuam aa kilut hi lo ahihmanin thu nengneng te peen â€ nupi gaal genâ€ cih bang iin a sia lam pehtawi lo zaw iin Pasian leh a pawlpi sung ah ih upna kipsak aa ih pawlpi ih langpan loh ding ih buaisak loh ding, ih pawlpi ih domsaang zawk ding kisam sa peen ingh.\n4. Zomi ading leh gam ading na asem Pu Cin Sian Thang tha apia ding, lam alak ding, ama mai ah apang ding nahihlam na kiphawk kha maw? LST sunga kamsangte nasep athu bek in thei na hitam ci'n dah mahmah ing.\nPu Cin Sian Thang in Pasian a it mi khat ahihhangin Pasian na sem hi lo ahihmanin ama pawlpi sung hi ta leh tuiphum, AG, EBC, SDA, pawlpi sung leh biakna vai vaan lo iin Zomi te khempeuh, gam thu ah hong makaih iin a nuntakna a kipia hi. A it huai, a zahtak huai mahmah makai khat hi. Ei SDA pawlpi sung ah politician cih ding khat zong ih om loh hang iin ih mipih Zomi a it lo ih om kei hi. Ih minam ading sep zia a tuamtuam om hi. Ih beh ih phung, ih khua ih tui, ih pawlpi ih vaan zawh zah aa ih vaan ciat zongh ih minam ih itna leh ih minam ih laphsaangna mah ahi hi. Pasian pawlpi ading sum leh paai tawh huh iin biakinn lam nading, effort bawl nading, gospel pai nading leh sum nei lo sangnaupang te huh aa Pasian thu leh leitung pilna a ngah zawh nading uh ih huh ih panpihna te zongh Kha lam nasepna leh ih minam laptohna na sep lian mahmah ahi hi. Tua hi aa ih minam ading sepna ah politician hih kul tuan lo hi. Midang te muhdah zongh kul tuan lo hi. Pu Cin Sian Thang dan aa gam it nam it tatak te ihih leh amah tawh kithuah aa politics ih sep khawm ding hi. Politician ih suah sawm kei leh zongh ih pawlpi leh ih minam ih laptoh nading lam dang tampi te ah ei mun ciat pan ih sep ding thupi mahmah hi. Â\n5. Minam ahu ding akem ding pawlpi makai (Kamsang/ Pasian khutzat) te ahihlam aphawk siam dingin Topa'n thupha hong pia hen.\nMinam hu cih thu ah muh dan kibang het lo iin mu ingh. Nu leh pa pawl khat te in a tate uh it lua mahmah uh ahihmanin a ta te uh mi tawh kitawng kikam khial le uh a tate a khial pi mah gup cih tak iin gum uh hi. A tanu a tapa te guta khut thak iin a om ciang in midang teâ€™n zongh a gen\npah ngam het lo, a tam vei mahmah khit ciang aa a kigen khawng peen a sim tham iin bang ci hilh bang ci tai diam bel thei kei sam hangh in â€ mit aa muh, tetti van, koi ah om hiam, hi bang aa nong ngawh zenzen uh thu hong bawl thei inghâ€ ci iin hehnuam zawsop thei uh hi. A siatna te hilh iin tai iin kikheel sak ning cih gen loh gum den mawk ahihmanin a tanu a tapa te sia suak thei zaw uh hi.\nKei ka minam it dan tua bang hi lo hi. Ka zi, ka ta, ka u ka nau te akipan ka it mahmah ka pawlpi mi te dong iin khial ka sak a om leh a kikheel ding uh deihlua kahihmanin itna tawh a khialhna te uh gen zaw ingh. Ih Zomi SDA pawlpi mi te ka it luat man leh ka huutna iin tu ni ciang dong a nuai aa bang iin a gengen laai kahi hi:\n(a) Ih pawlpi ngeina lammaan zui lo pi iin Conference deih ta hang ci in mawk kalsuan kei ni. Hi bang dan tawh Conference ngah ngei loh lawh zaw ding hi hangh a ci den ka hi hi.\n(b) Hih ka gen den keei hong kimang nuam lo iin Conference makai te in back gear nei lo ci iin hong phut pih teitei man un a it huai a pammaih mahmah pawlpi mi tampi kidisfellowship iin pawlpi tampi kidisband hi. Mission leh Conference te ii khialhna te hang iin tuâ€™n Zomi SDA bup iin kithuak lawh mahmah hi.\n(c) A ki it mahmah Zomi SDA te kitelkhialhna hong tun hi. Hi bang ziazua Pasian pawlpi sung ih buaina peen Dawimang pa in Pasian pawlpi a suksiat nading iin Conference status a hoih a pha zaw, ih deih mahmah zangh iin Pasian pawlpi hong susia ahi hi.\n(d) Logo vai mah zom pak zel lengg pawl khat te in Karen teâ€™n hong thangsiahna uh hi ci iin email sung ah a gelh zongh om hi. Thaang ahih lam thei ihih leh bang hang aa tua thaang sung ah va lut se ihiam? Â Thaang ih ci aa policy ih ci zongh iin Conference te in SDA logo ih zat ding hi lo hi. Hih peen SDA upna neih leh neih loh tawh kisai lo iin organizational law tawh kisai hi. SDA upna ih neih man aa logo zangh thei ding cihna om lo hi. Tua hang iin deihsakna tawh SDA logo zat sak kei leng hoih zaw ding hi ci aa muh dah thuak liang aa kamsang te bang aa a gen ka hi hi. Mission lam te sang iin Conference te in thumaan deih zaw ci iin ih gen ding om leh ih deih mahmah kawmkaal ah ethically and professionally aa a khial a kisep kalh tang peen dah huai mahmah kasa hi. Sep loh ding pi leitung kalsuan ngeina maan te enkaak lo iin ei ii ngaihsut bek tawh ih kalsuan man iin sum leh paai bei, tha leh ngal gim, ih sia te geel in gim lawh, Pawlpi Mission leh Conference in sum tampi bei lawh khin. Ki justify thapai nawn lo iin a maan lo te a maan ah kikheel hun/huai a sa mahmah ta ingh.\nSDA pawlpi a it takpi te ihih leh (1) lammaan lo pi tawh ih lak tawm Conference in SDA logo ih zat nawn loh ding, (2) kiniamkhiatna tawh leitung bup SDA pawlpi kipawlna maan sung ah kipawl kik mengmeng ding bek thupi kasa peen hi. Tua hi leh ih pawlpi sung ah ki itna ki lemna hong khang hong dim ding hi. Tua khit ciang iin Pasian thu leh Kha thu ah lawp iin hanciam iin Zomi SDA te kipum khat iin Kawlgam bup SDA khempeuh kipum khat iin Pasian thupha saang iin sawm aa khat leh sum pi hat iin khangto khawm le hangh ih deihdeih Conference peen kua mah iin hong kham zo vet lo iin a kingah thei pan ding hi. Hi bang iin GC, Division leh Union te thu nial iin Conference ih tuam din laai teng Conference maan a cih cik mah hun iin ih ngah ngei kei ding hi.\nSia Mungno Gualnam\nKong it Lian,\nIh pawlpi a it mahmah, na muh naciang tawh maantak aa a kalsuan nuam khat, nahih lam ih kizop ngeina sa tungtawn iin kong muh ka paaktath mahmah khat nahihmanin February 10, 2010 ni aa dotna tomno nong bawl peen zongh na lungsim takpi tawh nagelh khiat hi ding cih lametna tawh a tom iin hong kuppih ingh.\n1. Topa Zeisu in mawhna a nei het lopi siampi te in nabawlsia in ih Topa in singlamteh tung ah ei te khempeuh tang ding in hong sihna hong thuak hi. Tu laai tak aa a kigen pi peen thong kiatna peen kei muhna ah Pasian thumaan ih taangko man aa thong kiatna hi lo hi. Upna kibat man leh kibat loh man aa buaina zongh hi lo hi. Tua hi aa Topa Zeisu sihna leh Paul te thongkiatna, thuaksiatna te tawh kigen kaak thei lo hi.\nPaul te peen Pasian thumaan a tangko man vua thong sung a tung uh ahi hi. Tu laai aa a hong piang thongkiat vai peen Logo vai hi aa kua in hih logo nei aa kua teng tung ah zat ding phalna pia hiam cih ih kan tel ding thupi hi. Inn kuan khat sung ah motor ih neih zenzen hang in nu leh pa te in a tano te uh tua motor hawl khuan a piak ciang bek iin a hawl thei uh hi aa kei zongh na ta khat hi lo kahiam cia nu leh paâ€™ phal loh pi aa motor hawl gawp theih hi lo hi. Zat theih lo ding pi ih va zat man aa thubuai ahih leh va zat loh ziau lel ding peen mature Christian te ii zia leh tong ding hi zaw hi. Zat theih ding pipi a hong kiphal lo ahih leh a nei ngei te kiang ah zat khuan ih nget ding, a nei ngiat teâ€™n phalna hong pia peuh leh kua man hong nawng kaai sak thei lo ding ahihmanin hih logo a nei General Conference kiang ah nget ding hoih hi. Ih ngah leh zangh ding, ih ngah kei leh zang lo ding cih hi leh thu hoih peen iin ka um hi. Hih peen intellectual property khat hi aa a nei te phalna om lo aa a zangte in leitung thukham a palsat ahihmanin infringement of trademark ii legal provision tungtawn aa a thuak ding a hi hi. Ei neihsa lo pi ih zat man aa buaina ih tuak te Pasian nasepna ih sak khak ding lauhuai hi.\n2. 2002 Session laai aa Sia Memory Tun ii kammal na gen thu tawh kisai iin nang gelhna pan leh a kigen ka zak om ngei mah hi. Kawl gam bup ih pawlpi makai khat ahihmanin mi khempeuh iin ama kam gen te a sia ahi aa a pha ahizongh'n ciam teh mahmah ahihmanin a kam pau ding pepeuh kammal kidawm leh bel ahoih mahmah ding hi. Tua hang iin tua bang kammal lian a pau takpi ahih leh SDA Pawlpi ii makai pi khat in tua bang a a geen peen kilawm ka sa het kei hi. Ahizongh'n pawlpi makai te peen mihing mah ahihmanin a pau a gen ding vua a kilawm lo thu\ntampi a gen hun uh zongh om thei hi. Tu mahmah iin Union makai te ii makaihna a deihzah uh bang a sa lo, Zomi a hi lo, tampi om ding hi. Kuakua makai iin om ta leh pauban a om lo (perfect) cih peuhmah khat zongh om lo ding hi. UMM leh MYUM President or officer a sem ngei te khempeuh zongh khat zong perfect om lo uh hi. Pawlpi mi te zongh perfect ingh a ci ngam ding ih om tuan kei hi.\n3. Ulian makai te in a sep khialh uh a sep dan uh a maan lo a om ciang iin itna tawh ih gen ih theihsak ding leh pawlpi' ngeina dung zui iin puahphatna a om theih nading ih hanciam ding hi aa makai te khialhna hang aa ih lungkim lohna paulam iin a khawk zaw or a sia zaw aa ih gamtat ding peen Christian nuntak zia leh Adventist te ii kalsuan zia ding hi lo hi. Makai te in khialhna a neih leh pawlpi paizia ngeina dung zui aa a thuapthuap ki ukna ngeina bang iin thu ih zaksak ding a kilawm ahi hi. November 19, 2006 ni aa Myanmar Union Adventist Seminary ah khangno te ii gual nop peen hun ding leh nopsak peen hun ding iin khangno pawl khat te ii gamtat khialhna hang iin buaina khat hong kipat ciang iin tua buaina kipeh tawi toto iin thu neu khat thu lian pi hong suah uh hi. MUAS aa sangsia pawl khat te ii makaihna leh sepna te maan het lo hi. Zomi sangnaupang khat leh nih ii khialhna peen Zomi te khempeuh nil khiat nading zangh uh aa thusia lasia tampi vaihawm beh uh hi.\nTua thutawh kisai Myanmar Union Mission Executive Committee in January 31, 2007 ni iin special meeting nei ding cih thu ka zak ciang iin Myanmar Union Mission Executive Committee kiang ah a nuai aa lai gelh iin Division makai te zongh copy ka pia hi. Kei ii muhna tungtawn aa ka gelh hi aa amau in bel amau muhna bang iin khensat uh hi. Tua hun laai in Zomi it a kisa pawl khat te in Karen te muh dahna khawng email sung ah gelhgelh pong uh aa itna leh deihsakna tak tawh septheihna a nei Union Officer te or Division ulian te kiang ahi aa Committee Member te kiang ah ahizongh'n ngetna leh zaksakna (appeal letter) cih nangawn a gelh ka mu kei hi. Kei muh dan ah email sung zangh iin Zomi kipum khat nading ci in minam dang te muhdah na thu leh muhdah ding ei Zomi sung ah ih ki taw sawn aa kihanthot tawntung sang iin thumaan a deih a it takpi te in khial ih sak thu peen thunei te kiang ah hoih tak zak sakh theih sakh ding thupi ka sa zaw hi. Thumaan sung ah ih kipum khat ding thupi ka sa hi.\nMyanmar Adventist Conference makai pi teng kiang ah General Conference ii logo va zat sak se loh ding ka itna hang iin ka gen hang iin a hong man loh mah bang iin Myanmar Union Adventist Seminary aa thu buai vai ah zongh a hoih peen ding deihna leh Myanmar Union Mission EC member te in a sep khialh loh ding uh ka deihsakna tawh hoih tak iin lai tawh ka gen hang iin hong mang peuh mah lo iin khialhna a nei lo sia te a theh keek mang uh hi. Hi bang thu te ah "pasan sial neek" a bang kei zongh iin a hun a tun ciang iin Topa in a kilawm a kituak thukhenna pia ngeingei ding hi ci in tu ni dong mah ka upna ahi hi. Na khat pepeuh ei deih bang iin a hong piiang pah lo tampi om tham hi. Saul kumpi pa in Samuel a ngak zawh loh bang iin ih deihna a tangtun loh teh ih heh man leh ih lungkim loh man iin a veet zaw a sia zaw aa ih sep ih gamtatna in thusia hong tun zaw ahihmanin vantung Topa Pasian khut ngak lel lengg hoih zaw gah thei zaw hi.\nMyanmar Union Mission Executive Committee tung aa ka lai gelh a mu kha a sim kha nai lo te ading deihsakna tawh a nuai ah hong guang kik ingh.


url: =Biography of Pu Thawng Za Khup - Zomi Community Network - Your Network\nBiography of Pu Thawng Za Khup\nPosted by Tg. Thangno on December 24, 2012 at 6:58pm in Biography\nUkpi Pu Do Tual leh Pi Pum Khaw Man-te sung pan March 15, 1907 ni-in Saizang khua-ah suak hi.\nSaizang gamukpi Pu Thawng Za Khup, 1924 kum in Mawlaik Gov’t Middle School pan tan 7 zo hi. Saizang khua Pu Tun Khaw Lian leh Pi Goih Hau-te tanu upen Pi Tel Za Kai tawh kiteeng hi. Tanu tapa tampi nei a, aneulai un tampi si ahih manin tanu thum leh tapa thum bek khansuah hi. Laitan 7 azawh khit ciangin Tedim Anglo Vernacular Middle School-ah sia seem hi. 1928 kum apa Pu Do Tual asih khit ciang, Saizang gamukpi seem hi.\nLeitung galpi nihna hong tun ciang gam leh lei huutnang, Japan galkapte do nangin, Tedim gam “A” Levies-ah Company Commander seem in, galmaai muntuamtuam-te ah panmun la hi. Japante ukna sungah Japan galkapte lehdo a, nawhkhiat nang vaihawm S.I.A (Sukte Independent Army) makai seem hi. Sep 14, 1944 zan in nitumnalam gungaal pan a hongpai S.I.A galkapte tawh kikop in, Mualbeem khua a om Japan galkapte anawhkhiat khit ciang, Zawngkong, Siallutaak mual, Saizang, Phaileeng khuakhung leh Suahliim a Japan galkap phualpite sim kawikawi hi.\n1947 kum in Shangam, Pinlong khua-ah Kawlgam khempeuh kipawl in, Mangkang kumpi tung pan suahtaakna la a, Democracy ngeina tawh ki uknang, thukimna-ah Zomite tangin lemat thuh hi. Kawlgam suahtaakna ngahzawh Democracy ngeina tawh ki ukna hun ah zong, Village Council Chairman(hausa) leh Circle Council Chairman(Khawk-uk) munte ah kiteel suak lai hi.\nTaangpi vai ading sepna\n1. Innmun logam zuak in, leiba thaangba tawh anaute pilna sinsak hi.\n2. Saizang khua-ah saang a kihon theih nang in, amun agam saangmun dingin pia hi.\n3. Leitung galpi nihna khit 1945 kum Tedim gam, Tedim khua-ah sang a kihon kik nang vaihawm makai khat hi.\n4. Leitung galpi nihna sung a, Mangkang kumpite’n Tedim khua-ah Zalui tui alaakna siik tuizawn-te kumpite tung siau in, Saizang khua ading Zozaang tui lakna ah makai hi.\n5. Kumpi tungah Pyidawthar huhna tawh tuizawn siau hi. Vatui-tui laakna in kizang hi.\n1. 1939 kum in Roman Catholic phungzi (Piantite-te) Saizang khua-ah sam in Pasian thu gensak hi.\n2. Tuiphum Tapidaw-te kipatcil nangin Kansan lui gei, tu a Catholic phungzipa innmun san teng biakinn mun in zangsak hi. (Tuiphum Tapidaw te’n zong tu laitak a Biakinn mun-ah akituah ding ciang, voktal tuuk nga khat tawh lungdam kohna nei in, limtak kinekhawm hi.)\n3. Tu a RC phungzipa innmun leh leitang pawlkhat zong amah piak hi. (Tu a RC biakinn tualzang teng pen, nidang in Kansan lui, keenthukpi hi a, Saizang khua a ih thah Japante luang zong tua lui suangah kipai hi. Catholic Father Rullen in ama siamna tawh tua hawkguam thuukpi pen zaangsak a, tu in Biakinn tualzang asuah hi.\nPu Thawng Za Khup in April 18, 1966 in Falam zato ah hong nusia hi.\nUkpi Pu Thawng Za Khup suan leh khak-te\n1. Pi Man Za Go – Pu Song Khan\n2. Pi Mang Do Cing – Major Tual Khen Pau\n3. Menzi Pu Tual Khaw Mang\n4. Lt. Colonel Lian Khan Thang\n5. Pi Lian Khan Vung – Lt Colonel Tual Do Dal\n6. Pu Nang Cin Pau\nSource: Saizang Tuiphum Pawlpi, Diamond Jubilee (2003)


url: =Zomi Nam Ni a munmun ah ki bawlsawm :: ZOMI DAILY\nposted on 12 February 2016 at 11:40 pm UTC+9:30 Lomkholna: News, Peterkhampu, Zomi Nam Ni\n1. Kalaymyo ah, Zomi Nam Ni pen ZBCM huangah Zomi te’n bawl ding. SHS No.2 ah Chin National Day kibawl ding. KU te’n a sang huangsung uh ah bawl sawm.\nZozaang khua pansanin khua kiim khua paam kipawl, khua 10 in Zozang khua ah Feb.20, 2016 (Sat) AM.10-12 sungteng In nasiatak bawl ding uh hi. Hih pen nung kum a kipanin ZCF min tawh a bawl uh a nihvei nading ahi hi.\n2. Kalaymyo ah VIP Mei kingah dekdek ta\nGangaw pan a hong kizom Kumpi mei, VIP Mei pen tukha bei lamah 24 hrs kingah ta ding ci hi. U Teinsein in honpawi bawlna nei ding cih thu kiza. Tu’n zong zanni sun a kipan mei hong vaak suak a, tusunin hong mit kik phot hi. Neh mahmah ta cih ding ahi hi.\nKalaymyo ah VIP Meter Box neisa inn 4000 val om khin ta hi. A thak siau thei ding cih thu kiza hi. A nei nai lote bilpil huai kha ding hi.\n3. Laibung/Vongmual khua kituahte’ dinmun\nTai 9 khua. saklam galkhat ah kumpi in munpia a, tu-in inn 100 kiim bang kibusa phot uh hi. Innmun bel om mel lo in, sikkaang inn leh tuipuan buuk tawh hi lai phot hi. Laibung veeng a teeng teng, Germany panin mimal khat ii panpihna tawh a kilam sikkang inn neu khat ciat pia khin a, Vongmual veeng lam teng Korea panin lametna tawh a kingak lai phot hi, cih thu kiza hi.\n4. Saipimual ah ZYA Kiphut khia ta\nFeb.7, 2016 (Sun) ni-in Saipimual khua ah ZYA kiphut khia ta hi. Kum 3 term ding ahi a, Committee mi 9 leh Advisor pawlkhat koih uh hi. ZYA Central pan a kicing zaw a hong zaksak ding uh lamen hang.\n5. Kawlgam Phone/Handset Porpular phadiak\nA masa lamin Samsung leh I Phone te hong porpular khit nungah Huawai hi a, tulaitakin Shiangmi/ MI Neo 2/3 leh OPPO Neo 7 te a porpulai phadiak laitak ahi hi. Hihte pen Ks.2 panin 2.1/2 manpawl hi-in hoih mawh het lo hi.\n6. Handset te kidembawl zeel\nMPT te’n tu nung diak, Jan.31 panin Feb.9 dong Top Up, Bonus pia uh a, Ks.10,000/- i lei leh 10,000/- mah piathuah uh a, top up kilimlei mahmah hi.\n7. Gui-awk ki-om puut zeel\nJan.13/14 pawlin Zaanggam Zomite’ teenna khua khat ah Papi la, Pa… kum 31 amah leh amah gui-awk lum a, khasiathuai mahmah hi.\nNungkal sungin TEC Boarding neipa, Pa Lang Sian Kam (Kum 62), Zomi M.B.,B.S mi 2/3 te’ pianna pa (Heilei-Kalaymyo) in hong nusia hi. Zan diak mahin, Pa Cin Khan Go (Haupi-Kalaymyo), KG Store. (kum 72), Lansone in hong nusia leuleu hi.\n9. NGO & Tendar tawh nasemte pawkhat kinawhkhah\nZogam ah Lampi, Mei, Tui leh Sanginn te a kipan vaipuak la aa nasemte, Feb.kha bei ma a zawh dingin bullam pan thu paisak uh a. a zo lote kumpi in la kik ding cih, thuging om a, a ciangciangah buai thei mahmah uh hi.\n10. Gamdang pan Zi nei ding hong ciah ziahziah uh\n(1) Tg.Thangtawng (Pa Kam Kham’) Suangzaang tapa leh Lia CingCing, Pa Cin Lam Khup, tungzang. tanute Emmanuel BC ah Revd Hau aGo Kham’ tungtawnin pumkhatsuahma nei uh hi.\n(2) Alex Kapno leh Ygn.Pa Gin Hau. Thangnuai’ tanute Judson Biakinn ah Sia Enno’ tungtawnin pumkhatsuahna nei uh hi.\n(3) Paubawi (Tuikhal-Florida) leh Paalnu, Pa H.Nangtawngte’ tanu in AMC, Kalaymyo ah Sia Go Nang’ tungtaenin pumkhatsuahna nei uh hi.\n(4) Dr.Lian Sian Mung (Ph.D) leh Lia Ngai Tawi Lung Cing (Tonzang) te in, Jan.30, 2016 ni-in, Judson Church ah pumkhatsuahna nei uh hi.\n(5) A sawt lo-in, Tg.Hau Suan Mung (Zozang) zong zi nei dingin hong ciah laitak ahi hi. Pasian’ thupha ci ni.\nNB:- A tunga teng ommuan a theihphaat teng ahi hi. Lai hong simsak mimal tungah lungdam. Peter Khampu\nPrevious: Independent Newspapers te’n “Print Edition” khawltading ~ ZD\nNext: Minam minkhat aomleh amite zong kiciantak in omhi\nMyanmar in Pakistan pan galvanleng leisawm in abawlnading vai kihona neihpih ~ TK Lian